title: Kairouan

text: Kariouan perustettiin 670-luvulla ja se on islamin neljänneksi pyhin kaupunki. Siellä on lukuisia luostareita ja moskeijoita, joista kuuluisin on 800-luvulta peräisin oleva Sidi Okbar. Kaupunki on myös pyhiinvaelluspaikka ja siellä on nahkatuotteiden ja mattojen valmistusta.


title: Masalan nuorisoteatteri

text: Masalan Nuorisoteatteri on kirkkonummelainen vuonna 1981 perustettu ammattijohtoinen harrastajateatteri. Teatteri perustuu Kirkkonummen kunnan Nuorisopalveluiden ja Masalan Nuorisoteatterin Kannatus ry:n yhteistyössä järjestämään toimintaan. Teatteritalossa perustettiin vuonna 1980 teatterikerho, mutta silloisen ohjaajan muuttaessa pois Kirkkonummelta sen toiminta hiipui. Vuonna 1981 perustettiin varsinainen Masalan nuorisoteatteri.


title: Masalan nuorisoteatteri

text: Teatterissa toimii noin 100 harrastajaa useissa eri ryhmissä.


title: Masalan nuorisoteatteri

text: Masalan Nuorisoteatterin tavoitteena on mahdollistaa kirkkonummelaisten nuorten teatteriharrastus. Nuorisopalveluiden osalta teatterissa noudatetaan Kirkkonummen kunnan Strategia 2000+:ssa määriteltyjä tavoitteita syrjäytymisen ennalta ehkäisemiseksi. Samalla teatteri tuottaa monipuolisia kulttuuriesityksiä kirkkonummelaisille katsojille. Ensi-iltaan valmistuu vuosittain 2-3 näytelmää, joita käy katsomassa noin 1500 katsojaa.


title: Masalan nuorisoteatteri

text: Masalan nuorisoteatteri tuottaa myös kesäteatteria. Kantaesityksensä teatteritalon viereisellä pellolla on saanut Tuomo Aitan kirjoittamat näytelmät Tehdas (2001), Aatteen ja ilon vuodet (2003) sekä Sointula (2012).


title: Masalan nuorisoteatteri

text: Toiminnan piiriin kuuluu nykyisten aktiivien lisäksi suuri joukko taustalla vaikuttavia entisiä teatterilaisia sekä tukijoukkoja.


title: Masalan nuorisoteatteri

text: Teatterissa on kaksi ohjaajaa, tällä hetkellä Hannele Tuominen ja Maija Lauri. Myös ohjaajat Tuomo Aitta ja Jarno Kuosa sekä näyttelijät Helena Rängman ja Jussi Puhakka ovat toimineet teatterissa ohjaajina.


title: Masalan nuorisoteatteri

text: Vuonna 1985 teatteritalossa syttyi tulipalo, jonka jälkeen tilat kunnostettiin oikeiksi teatteritiloiksi.


title: Masalan nuorisoteatteri

text: Vuonna 2005 teatterisalin lattia hiottiin ja maalattiin mustaksi.


title: Masalan nuorisoteatteri

text: Kesällä 2010 päätettiin Masalan nuorisoteatteritalon, Ljusdalan saneerauksesta. Remontti alkoi lokakuussa 2010, ja työt valmistuivat syksyllä 2011, juuri ennen Ljusdalan 100-vuotisjuhlia. Remontin aikana teatteriryhmien toiminta jatkui korvaavissa tiloissa Masalassa, Jorvaksessa ja Gesterbyssä.


title: Italian Somalimaa

text: Italian Somalimaa oli Italian siirtomaa Afrikassa, Somalian niemimaalla. Italia miehitti alueen 1800-luvulla. Vuonna 1936 juuri sen jälkeen, kun Italia oli miehittänyt Etiopian, Somalimaasta tuli osa Italian Itä-Afrikkaa, johon kuuluivat myös Etiopia ja Eritrea.


title: Italian Somalimaa

text: Vuodesta 1941 lähtien Italian Somalimaa oli brittiläisten joukkojen miehittämä. Brittimiehitys kesti vuoteen 1949 jolloin alue luovutettiin Italialle YK:n huoltohallintoalueena. 1. heinäkuuta 1960 Italia antoi itsenäisyyden Somalimaalle. Heti itsenäistyttyä Somalimaa yhdistyi Brittiläisen Somalimaan kanssa, joka oli saanut Britannialta itsenäisyyden 26. kesäkuuta vuonna 1960. Unionista muodostui nykyinen Somalian demokraattinen tasavalta.


title: Kalevi Kahra

text: Kalevi Henrik Kahra (4. lokakuuta 1927 Johannes – 23. toukokuuta 1998 Helsinki) oli suomalainen näyttelijä.


title: Kalevi Kahra

text: Kahra sai kiinnityksen Helsingin kaupunginteatteriin vuonna 1965. Hän oli mukana useissa elokuvissa ja televisiotuotannoissa ja toimi Suomen näyttelijäliiton hallituksen puheenjohtajana vuodesta 1975. Parhaan miespääosan Jussi-palkinnon hän sai roolistaan räätäli Aadolf Halmeena elokuvassa "Täällä Pohjantähden alla". Mies muistetaan myös komediallisista rooleista mm. "Vääpeli Körmy" -elokuvien kenraalina ja "Elämä lyhyt, Rytkönen pitkä" -elokuvan päähenkilönä.


title: Täydelliset naiset

text: Täydelliset naiset ("Desperate Housewives", suoraan suomennettuna ”epätoivoiset kotirouvat”) on Golden Globeilla ja Emmyillä palkittu yhdysvaltalainen televisiosarja, jonka on luonut aiemmin "Tyttökultia" käsikirjoittanut Marc Cherry. Sarja yhdistelee useita tyylejä – draamaa, komediaa, rikosdraamaa, farssia, saippuasarjaa ja satiiria – mutta palkintonsa se on voittanut komedia-kategorioissa. Ensimmäinen jakso esitettiin ABC:lla 3. lokakuuta 2004, ja sarjaa alettiin esittää myös Nelosella 10. lokakuuta 2005. "Täydelliset naiset" on ollut yksi kaikkien aikojen suosituimmista sarjoista Yhdysvalloissa, ja voittokulku on toistunut myös Britanniassa, Australiassa, Ruotsissa ja Saksassa. Yhteensä sitä näytetään ainakin 150 alueella maailmassa.


title: Täydelliset naiset

text: Sarja kertoo viidestä naisesta, jotka asuvat kuvitteellisen Eaglen osavaltion Fairview’n esikaupungissa Wisteria Lane -kadulla. Juonenkäänteet liittyvät päähenkilöiden ihmissuhdeongelmiin, jotka taas kietoutuvat taustalla olevaan mysteeriin. Kauden viimeisessä jaksossa tämä mysteeri ratkeaa ja samalla luodaan pohjaa seuraavan kauden tapahtumille. Sarja päättyi kahdeksanteen tuotantokauteen vuonna 2012.


title: Täydelliset naiset

text: Marc Cherry sanoo saaneensa idean sarjaan katseltuaan äitinsä luona televisiosta uutisointia Andrea Yatesista, texasilaisesta äidistä, joka tappoi viisi lastaan. Hän hämmästeli tapahtumaa ääneen ja sanoi ihmettelevänsä, miten kukaan nainen voisi olla niin epätoivoinen, että tekisi niin omille lapsilleen. Hänen äitinsä kuitenkin sanoi ymmärtävänsä naista, sillä hänkin oli ollut omien sanojensa mukaan epätoivoinen hoitaessaan yksin kolmea lasta, kun hänen miehensä opiskeli muualla. Cherry sanoo yllättyneensä siitä, että hänen äitinsä, joka oli järkevä ja saanut kaiken haluamansa, voisi välillä kokea epätoivoa. Siitä hän päätteli, että kaikilla muillakin naisilla olisi samanlaisia epätoivon hetkiä ja päätti käyttää tätä ideaa modernilla tavalla: 2000-luvulla nainen voi päättää, mitä hän haluaa tehdä, mutta hänen täytyy itse vastata seurauksista eikä hän siten voi myöskään syyttää niistä muita. Hän sanoo saaneensa inspiraatiota muun muassa "Sopranosista", sillä se on hänen mukaansa saippuasarja, joka sekoittaa huumoria ja synkkiä tapahtumia. Käsikirjoituksen laatimista varten hän kuitenkin luki Woody Allenin ja "American Beautyn" sekä "Mullan alla" -sarjan käsikirjoittaja Alan Ballin tekstejä. Alussa hän saattoi viettää koko päivän työstämällä vain muutamaa vuorosanaa.


title: Täydelliset naiset

text:
Cherry tarjosi käsikirjoitusta lähes jokaiselle kanavalle, mutta ne kieltäytyivät ottamassa sarjaa, sillä heille tarjottu pilottijakso oli hyvin komediapainotteinen. HBO sanoi kirjoituksen olevan hyvää, muttei tarpeeksi "särmikästä". ABC päätti lopulta ottaa riskin, sillä kanavan katsojaluvut olivat olleet laskussa jo pitkään. Kanavan ilmaistua kiinnostusta sarja kirjoitettiin uudella tyylillä nykyiseen muotoonsa osittain mustaksi komediaksi ja draamaksi. Nimestä Cherry oli kuitenkin niin varma, että oli valmis lopettamaan yhteistyön erään televisiopäällikön kanssa tämän ehdottaessa sarjan nimen muuttamista muotoon "The Secret Lives of Housewives" ().
Ensimmäisellä kaudella tuottajina toimivat Cherryn lisäksi Tom Spezialy ja Michael Edelstein. Spezialy jätti silloisen tehtävänsä tuottajana ja käsikirjoittajana liittyäkseen "Täydellisten naisten" tuotantoryhmään. Hän oli työskennellyt aiemmin myös sarjojen "Ed" ja "Jack & Jill" parissa. Edelstein oli taas tuottanut sarjoja "Threat Matrix" ja Hope & Faith".


title: Täydelliset naiset

text: Toisella kaudella oli ristiriitoja tuottajien kesken, mikä johti siihen, että Edelstein jätti sarjan kauden puolivälissä. Spezialy lähti kauden lopulla. Kolmannelle kaudelle palkattiin tuottajiksi palkittu käsikirjoittaja ja tuottaja Joe Keenan, joka oli työskennellyt "Frasierin" parissa, sekä George W. Perkins, joka oli ollut mukana jo sarjan alusta lähtien.


title: Täydelliset naiset

text: Keanan sai ylistystä työstään kirjoitettuaan jakson "Bang", joka sai yhdet kauden parhaimmista arvosteluista. Hän päätti kuitenkin lähteä kolmannen kauden päätyttyä, sillä hän halusi mieluummin työskennellä täysin alkuperäisen materiaalin parissa. Käsikirjoittaja Bob Daily ylennettiin hänen tilalleen. Neljännelle kaudelle otettiin myös John Pardee ja Joey Murphy. He olivat molemmat työskennelleet jo aiemmin Cherryn kanssa sarjoissa "The Crew" ja "Cybill".


title: Täydelliset naiset

text: Pääasiallisia ohjaajia ovat olleet Larry Shaw ja David Grossman, jotka ovat ohjanneet yli puolet jaksoista ensimmäisten kolmen kauden aikana.


title: Täydelliset naiset

text: Yhden jakson kuvaamiseen kuluu tavallisesti viisitoista päivää, joista kolme kuvataan Universalin studioiden ulkopuolella ja loput 12 studioilla. Wisteria Lane on pääkatu, joka sijaitsee studioiden takana, ja siellä on kuvattu muitakin sarjoja vuosien mittaan. Kaikki ovat sekä sisä- että ulkopuolelta samanlaisia kuin sarjassa. Jotakin taloa saatetaan käyttää vain ulkopuolelta kuvattaessa ja jonkin toisen sisälavastus sijoittuu itse sarjassa toiseen taloon. Youngin perheen talon sisäkohtaukset on kuvattu studiossa. Breen talossa ei ole varsinaisia lavasteita vaan siellä on pelkästään tuotantoryhmän taukotilat. Pilottijakson lopussa näytetään Susanin menevän Edien takapihalle, mutta myöhemmin paikkaa käytettiin vain Breen takapihana, sillä kuvausryhmällä ei ollut tuolloin varaa toiseen lavasteeseen. Lavasteet muuttuivat pilottijakson jälkeen myös muilla tavoin: Susanin kodin portaat nousevat siinä toiseen suuntaan kuin myöhemmissä jaksoissa. Budjetin kasvettua Breen koti laajeni usean huoneen yhdistelmäksi, jossa pystyi kuvaamaan hahmoa liikkumassa huoneesta toiseen, kun ensimmäisessä jaksossa kuvattiin vain yhtä huonetta kerrallaan. Toisella kaudella Gabriellen talon lavasteita laajennettiin ja sinne ilmestyi keittiö.


title: Täydelliset naiset

text: Cherrylla oli välillä erimielisyyksiä tuotantoyhtiön kanssa koskien päähenkilöiden käyttäytymistä. Gabriellen tupakoimista pilottijaksossa vastustettiin kovasti, mutta hän sai lopulta säilyttää kohtauksen. Myöhemmin asia ei kuitenkaan toistunut. Jaksossa 107 Cherry joutui kuitenkin taipumaan, sillä yhtiö ei hyväksynyt kohtausta, jossa Lynette uneksii ajavansa lapsensa järveen autossaan. Sen tilalle kuvattiin kohtaus, jossa hän näkee häiriintyneen unen Mary Alicesta. Kolmannella kaudella tuottajat kokivat ongelmia juonenkäänteiden kanssa, kun raskaana ollut Marcia Cross määrättiin odotettua aiemmin vuodelepoon. Tuotantoryhmä joutui viemään lavasteet näyttelijän kotiin voidakseen kuvata hänen osuutensa loppuun. Juuri ennen Breen ja Orsonin häämatkaa Breestä ei näytetty kuin vain takaapäin otettuja kohtauksia sijaisnäyttelijän näyttelemänä, sekä kohdat missä Bree näkyi oli jonkun toisen hahmon juontama (mm. edesmennyt Rex Van de Kamp)


title: Täydelliset naiset

text: Intro koostuu seitsemästä maalauksesta, joita on elävöitetty animaation avulla. Niiden tarkoitus on esittää erilaisten naisten kokemaa ahdistusta ajanlaskun alusta. Ensimmäinen on Lucas Cranachin näkemys Aatamista ja Eevasta, jonka voi nähdä Uffizissa. Toinen maalaus on kolmen egyptiläisen naisia ja lapsia kuvaavan seinäkohokuvan yhdistelmä. Jan van Eyckin "Makarna Arnolfinin kihlaus" on muutettu siten, että mies heittää banaaninkuoren lattialle ja nainen ilmestyy kuvaan lakaisemaan sen nurkkaan. Hän koskettaa vatsaansa vihjaten olevansa raskaana. Neljäntenä on Grant Woodin "American Gothic", jossa on vanha pariskunta. Kuvaan ilmestyy nuori nainen, joka nostattaa pienen hymyn miehen huulille. Silloin vaimo joutuu säilykepurkin sisään, jonka päällä lukee "aged" (). Sen jälkeen näytetään tuntemattoman maalaajan teosta "I am Proud", jossa nainen yrittää pidellä useita elintarvikkeita käsissään. Yksi näistä on Campbellin keittopurkki, jota Andy Warhol on kuvannut yhdessä maalauksessaan. Lopussa nähdään Robert Dalen maalaukset onnellisesta ja riitelevästä parista, jossa nainen lopulta lyö miestä. Siitä päästään takaisin alkuun, kun sarjan päähenkilöt näytetään pitelemässä omenia eli kiellettyjä hedelmiä.


title: Täydelliset naiset

text: Idean introon sai Marc Cherry ja sen tuotti yritys yU. He aloittivat projektin ideoinnin kokoamalla yhteen kuuluisien naisten nimiä kuten Katariina Suuri ja Joan Crawford, ja valitsivat maalaukset vasta myöhemmin. Työtä vaikeutti se, että he eivät saaneet oikeuksia kaikkiin haluamiinsa taideteoksiin, ja valittuja maalauksia täytyi muutella laajentamalla ja leikkaamalla, jotta toivotut efektit saataisiin aikaan ja jotta ne täyttäisivät kuvaruudun.


title: Täydelliset naiset

text: Sarjalle on ominaista värikylläisyys ja musta huumori. Sitä on sanottu teräväksi esikaupunkisatiiriksi, jota verhoavat perinteiset saippuaoopperoiden juonenkäänteet. Jokaisessa jaksossa on tietty teema, joka vaihtelee kevyestä dramaattiseen ja jonka ympärille Mary Alicen kerronta on rakennettu. Teema esitellään jakson alussa, ja lopussa tehdään kuvauksen ja kerronnan avulla yhteenveto siitä, miten se näkyi jakson tapahtumissa.


title: Täydelliset naiset

text: Pilottijakso alkaa kuvaamalla Wisteria Lanea, rauhallisen ja väreiltään täydellisen oloista katua, jonka varrella kaikki päähenkilöt asuvat. Erityistä huomiota kiinnitetään valkoisiin puuaitoihin, jotka ympäröivät taloja ja niitä näytetään välillä välähdyksittäin siirryttäessä talosta toiseen. Dokumentissa "Dressing Wisteria Lane" Cherry sanoo ideaalisen lavastuksen mahdollistavan sen, että sarjaa seuraavat hyväksyvät helpommin synkät juonenkäänteet. Kadun tulee olla sen näköinen, että katsojat haluaisivat asua siellä. Lisäksi jokaisen päähenkilön talossa on myös yksilöllinen teema, joka kuvastaa hahmon luonnetta. Susanin talossa on kiinnitetty huomiota yksityiskohtiin ja siihen, että hän on yksinhuoltaja laittamalla seinille valokuvia hänestä tyttärensä kanssa. Gabriellella on kalliimman näköinen sisustus, ja ympäri taloa on muistoja hänen malliajoiltaan. Muista poiketen heillä on myös kodinhoitaja ja puutarhuri. Breen koti on periamerikkalainen ja hyvin siisti kaiken aikaa. Siinä on haluttu korostaa hänen tarvettaan pitää kaikki järjestyksessä. Lynetten kotona taas näkyy lasten läsnäolo: leluja on sekä sisällä että pihalla.


title: Täydelliset naiset

text: Sarjan kerronnassa käytetään usein asioita, jotka tapahtuvat kolmen sarjoissa. Jaksossa 114 "Mahdotonta" kuvataan Breen arvomaailmaa näyttämällä kolme kuvaa hänen talonsa seinillä samalla, kun hän kävelee huoneesta toiseen. Maalaus Jeesuksesta kertoo hänen kristillisyydestään, valokuva perheestä kuvaa hänen perhearvojaan ja kuva Ronald Reaganista kertoo hänen rakkaudestaan isänmaata kohtaan. Taustalla on aina Mary Alicen ääni, joka kertoo hahmoista tai heidän maailmastaan jotain yleistä, mutta ei kuitenkaan mitään suoranaisesti juoneen liittyvää. Kerronta ajoittuu yleensä jakson alkuun tai loppuun, jossa jakson teemaan tehdään yhteenveto.


title: Täydelliset naiset

text:
Yhdessä tuotantokaudessa on yleensä 23 jaksoa ja lisäksi yksi tai useampi erikoisjakso. Toisen kauden päätösjakso oli kaksiosainen. Yhdysvalloissa kauden ensimmäiset kymmenen jaksoa esitetään syksyllä melkein viikoittain. Joulun aikaan on kuitenkin kuukauden tauko ja loput jaksot esitetään hajanaisemmin, minkä vuoksi kauden päätösjakso nähdään vasta toukokuun lopulla. Suomessa jaksot esitetään nopeampaa tahtia ja kausi loppuu jo alkukeväästä.
4. tuotantokaudessa alun perin piti olla 23 jaksoa, mutta käsikirjoittajien lakosta johtuen kaudessa oli 17 jaksoa.


title: Täydelliset naiset

text: Mary Alice Young tekee itsemurhan saatuaan nimettömän kirjeen, jossa uhataan paljastaa hänen salaisuutensa. Mary Alicen ystävät ja naapurit Susan, Bree, Gabrielle, Lynette ja Edie alkavat selvittää asiaa. Mary Alicen mies Paul Young (Mark Moses) käyttäytyy epäilyttävästi ja poika Zach Young (Cody Kasch) sulkeutuu omiin oloihinsa. Wisteria Lanen uusi asukas Mike Delfino (James Denton) on putkimies, jolla on salainen tehtävä: vuosia sitten kuolleen tyttöystävän Deirdren murhan selvittäminen. Kauden loppujaksossa paljastuu, että Deirdre oli huumeaddikti, joka myi lapsensa Youngeille mutta palasi kolme vuotta myöhemmin vaatimaan häntä takaisin. Kun Youngit eivät suostuneet luovuttamaan Zachia hyökkäsi Deirdre Paulin kimppuun. Mary Alice puolusti miestään iskemällä Deirdren veitsellä kuoliaaksi. Youngit hautasivat Deirdren uima-altaansa alle. Kun Mike saa selville Deirdren kohtalon, hän uhkaa tappaa Paulin, mutta muuttaa mielensä tajutessaan olevansa Zackin isä.


title: Täydelliset naiset

text: Susan rakastuu salaperäiseen putkimieheen Mikeen, mutta katkaisee välit kuultuaan tämän hämärästä menneisyydestä. Välirikko osoittautuu lyhytaikaiseksi: Susan vakuuttuu miehen hyvyydestä ja palaa tämän luokse. Lynetten keskittymishäiriöstä kärsivät lapset tuottavat äidilleen paljon huolta, ja tämä sortuu jopa lääkkeiden väärinkäyttöön jaksaakseen juosta heidän perässään. Lynette joutuu myös epäilemään miehensä uskollisuutta ja sotkeutuu tämän työasioihin kohtalokkain seurauksin. Breen mies Rex (Steven Culp) hakee avioeroa, mutta suostuu Breen toiveesta avioliittonevontaan. Rex ei ole tyytyväinen parin seksielämään ja pian käy ilmi, että hän on pettänyt Breeta kotirouva-prostituoidun kanssa. Pariskunta lähenee Rexin alkaessa kärsiä vakavista sydänvaivoista. Breehin ihastunut apteekkari George Williams (Roger Bart) kuitenkin antaa Rexille vääriä lääkkeitä, jotka aiheuttavat Rexille sydänkohtauksen. Lääkärit valmistelevat Rexille ohitusleikkausta ja kaiken piti kääntyä hyväksi, kunnes lääkärit ilmoittavat Breelle Rexin menehtyneen. Gabrielle pettää miestään Carlosia teini-ikäisen puutarhurin kanssa. Kun Carlos pidätetään orjatyövoiman käytöstä epäiltynä osoittaa itsekäs Gabrielle luonteenlujuutta pysyttelemällä miehensä rinnalla ja käyttämällä neuvokkuuttaan pariskunnan talouden pelastamiseksi.


title: Täydelliset naiset

text: Applewhitet ovat juuri muuttaneet Wisteria Lanelle ja pitävät alusta asti etäisyyttä muihin asukkaisiin. Edie Britt tulee kuitenkin epäluuloiseksi, kun äiti Betty (Alfre Woodard) ei halua päästää häntä sisälle esittelemään juuri ostettua taloa. Poika Matthew (Mehcad Brooks) alkaa seurustella Breen tyttären Danielle Van De Kampin kanssa, mikä mutkistaa Bettyn suunnitelmia. Lopulta Bree saa selville, että he piilottelevat poliisin jahtaamaa Calebia talossaan. Betty kuitenkin kiristää Breeta tämän oman salaisuuden avulla. Lopussa Betty saa selville Matthew'n osuuden Melanie Fosterin murhassa, mutta Danielle ja Matthew pakenevat yhdessä. He kuitenkin palaavat Breen talolle hakemaan rahaa, missä he kohtaavat Breen. Matthew uhkaa häntä aseella, mutta Bettyn hälyttämät poliisit ehtivät ampua pojan. Kauden lopussa Betty ja Caleb muuttavat pois. Kauden aikana Susanin välit Miken kanssa katkeavat, mutta pari lähentyy kauden lopulla. He eivät kuitenkaan ehdi kihloihin saakka, sillä Orson Hodge ajaa tahallisesti Miken yli. Lynette palaa työelämään ja hänen miehestään Tomista tulee koti-isä. Lynette saa tietää, että Tomilla on 11-vuotias tytär lyhyestä suhteesta ennen avioliittoa ja tytön äiti Nora (Kiersten Warren) tulee kuvioihin. Gabrielle ja Carlos yrittävät päästä erimielisyyksistään ja perustaa perheen, mutta lopulta avioliitto kariutuu Carlosin pettämiseen.


title: Täydelliset naiset

text: Tapahtumat jatkuvat kuusi kuukautta myöhemmin, kun Bree menee naimisiin hammaslääkäri Orson Hodgen (Kyle MacLachlan) kanssa. Miehellä on kuitenkin hämärä menneisyys, mikä alkaa epäilyttää Breeta. Poliisi tutkii ranskalaisen Moniquen murhaa, mihin on kytkeytynyt Orsonin lisäksi myös muutama muu sarjan henkilö. Myös Breen poika, Andrew, palaa kotiin Orsonin toimista. Carlos ja Edie alkavat seurustella. Mike on vaipunut koomaan ja Susan tutustuu sairaalavierailuillaan Ian Hainsworthiin, joka käy tapaamassa koomassa makaavaa vaimoaan ja rakkauden humaltumana rakastuu häneen. Mike kuitenkin herää koomastaan ja miesten taistelu Susanista alkaa. Lopulta kuitenkin Susan ja Mike päätyvät naimisiin kauden lopussa. Kauden ensimmäisellä puoliskolla jouduttiin peittelemään Marcia Crossin raskautta, sillä roolihahmo Bree ei ollut raskaana. Crossin jouduttua vuodelepoon Bree lähti myöhästyneelle häämatkalle jaksossa 15 ja palasi takaisin kauden päätösjaksossa. Lynette on kärttyinen, kun Norasta ei tunnu pääsevän eroon. Kuitenkin jakson 7 panttivankivälikohtauksessa Nora saa surmansa ja Lynettestä tulee Kaylan äitipuoli. Myös perheen oma pitseriayritys aiheuttaa ongelmia. Gabrielle tapaa kaudella uuden miehen, Fairviewin pormestariehdokkaan, Victor Langin (John Slattery). Lyhyen seurustelun jälkeen järjestetään massiiviset häät kauden päätösjaksossa. Gabrielle saa kuitenkin tietää Victorista jotain epämiellyttävää. Lynette ja Tom tappelevat, minkä seurauksena Lynette iskee päänsä lipastoon. Sairaalassa lääkäri kertoo ettei päässä ole vammoja iskusta, mutta myös Lyneten sairastavan imusolmukesyöpää. Carlos jättää Edien ja päätyy suutelemaan Gabriellea tämän häissä. Viimeisessä jaksossa vaikuttaa siltä, että Edie tekee itsemurhan Carlosin jätettyä hänet.


title: Täydelliset naiset

text: Edien lavastama itsemurhayritys onnistuu ja Carlos jatkaa heidän suhdettaan. Tällä on kuitenkin suhde Gabriellen kanssa. Vuosikymmen aikaisemmin Wisteria Lanella asunut Mayfairin perhe muuttaa takaisin. Julie on kuitenkin vakuuttunut, että perheen tytär Dylan ei ole sama henkilö, joka oli aikoinaan hänen paras ystävänsä. Perheen äiti Katherine (Dana Delany) on vaitonainen syistä, miksi perhe palasi takaisin, eikä siedä tyttärensä uteluja isästään. Dylan ei muista mitään elämästään Wisteria Lanella, ja hänen äitinsä outo käytös saa hänet miettimään missä hänen isänsä on. Dylan kuitenkin löytää isänsä, joka ihmmettelee, miten Dylanin arvet ovat kadonneet. Susan saa tietää olevansa raskaana. Mikestä tulee lääkeriippuvainen ja hän menee katkaisuhoitoon. Gabrielle ei tiedä, mitä tekisi avioliittonsa ja Carlosin suhteen. Lynette sairastuu syöpään, josta hän lopulta taistellen paranee. Bree esittää olevansa raskaana, jotta voisi salata tyttärensä raskauden ja kasvattaa lapsen omanaan. Juoni onnistuu ja vauva nimetään Benjaminiksi. Edie ja Victor saavat tietää rakkaidensa välisestä suhteesta. Myöhemmin Wisteria Lanelle iskee tornado, joka aiheuttaa suuret tuhot. Ida Greenberg sekä Victor saavat surmansa ja Carlos sokeutuu. Myöhemmin Susan synnyttää pojan, MJ:n. Lynetten tytärpuolesta Kaylasta paljastuu pelottavia puolia hänen yrittäessään päästä Lynettestä eroon, joten Kayla lähetetään isovanhemmilleen asumaan. Edie saa tietää Benjaminin olevan oikeasti Breen tyttären lapsi, ja alkaa kiristää häntä, minkä seurauksena Edie häädetään Wisteria Lanelta. Kauden lopussa paljastuu, että Dylan oli kuollut onnettomuudessa, joten Katherine oli "korvannut" hänet luostarista hakemallaan tytöllä välttyäkseen väkivaltaisen ex-miehensä vihoilta. Kausi loppuu, kun siirrytään viisi vuotta eteenpäin, jolloin asukkaiden elämät ovat kokeneet paljon muutoksia.


title: Täydelliset naiset

text: Viisi vuotta myöhemmin Edie palaa Wisteria Lanelle ja hänellä on mukanaan uusi aviomies Dave (Neal McDonough), jolla on salaisuus. Naisten elämät ovat muuttuneet vuosien varrella ja avaintapahtumat selviävät katsojille vähitellen kauden kuluessa. Lynetten pojat ovat tulleet teini-ikään ja aiheuttavat vanhemmilleen päänvaivaa. Scavoja painaa myös kasvavat taloudelliset ongelmat. Lopulta Tomin täytyy luopua unelmastaan ja sulkea ravintolansa. Susan on eronnut Mikestä, mutta heillä on yhteishuoltajuus pojastaan MJ:stä. Susanilla on myös uusi poikaystävä, jonka kanssa hän etenee hitaasti. Bree ja Katherine ovat perustaneet pitopalveluyrityksen ja Bree on myös julkaissut keittokirjan, mikä tuo hänelle lisäjulkisuutta. Katherine alkaa seurustella Miken kanssa ja he muuttavat yhteen. Gabrielle tuli vastoin odotuksia raskaaksi ja on nyt kahden pienen tytön äiti. Carlos elättää pienituloista perhettä työskentelemällä hierojana, mutta saa myöhemmin näkönsä takaisin ja siirtyy jälleen bisnestöihin. Lynette alkaa työskennellä Carlosin alaisena. Myös Susan saa työpaikan koulusta kuvataiteen opettajan avustajana. Myöhemmin paljastuu, että Mike ja Susan olivat viisi vuotta aikaisemmin ajaneet auto-onnettomuuden, jonka seurauksena Daven vaimo ja tytär saivat surmansa. Mieleltään järkkynyt Dave suunnittelee kostoa. Edie saa tietää tämän ja riitelee Daven kanssa, mutta ennen kuin kerkeää tiedottaa ketään asiasta, hän ajaa sähköpylvääseen ja menehtyy sähköiskuun. Kauden lopulla Dave kuitenkin joutuu mielisairaalaan. Bree alkaa työstää avioeroa Orsonista ja ajautuu suhteeseen Susanin ex-miehen Karlin kanssa. Gabrielle ja Carlos ottavat Carlosin sukulaistytön Anan asumaan kotiinsa. Lynette saa tietää odottavansa kaksosia. Kausi päättyy Miken häihin, mutta morsiamen henkilöllisyys jää avoimeksi.


title: Täydelliset naiset

text: Miken morsiameksi paljastuu Susan, mikä tuottaa kitkaa heidän ja Katherinen välille. Bolenin perhe muuttaa Wisteria Lanelle ja he ovat vaitonaisia menneisyydestään. Lynette yrittää salailla raskauttaan ystäviltään. Mahan kasvaminen tuottaa ongelmia, ja myöhemmin Carlos ja Gabrielle saavat tietää totuuden. Lynette erotetaan töistä ja hänen ystävyytensä Gabriellen kanssa rikkoutuu vähäksi aikaa. Gabrielle yrittää tulla toimeen Anan kanssa. Hän joutuu myös kotiopettajaksi, koska Juanita erotettiin koulusta hänen takiaan. Bree jatkaa suhdettaan Karlin kanssa, mistä syntyy romanttisia suunnitelmia tulevaisuudelle. Myöhemmin he jäävät kiinni sekä Angie Bolenille (Drea de Matteo) että Susanille, jotka Breen yllätykseksi suhtautuvat asiaan hyvin. Julie tulee vierailemaan, mutta jouduttuaan murhayrityksen kohteeksi, epäilyt kohdistuvat Bolenin perheen poikaan. Läheisen kahvilan työntekijä kuristetaan, mikä saa asukkaat pelokkaiksi. Sillä välin Katherinen mieli järkkyy, kun hän yrittää epätoivoisesti saada Miken itselleen. Hän jopa puukottaa itseään syyttäen sekä Mikeä että Susania tästä, ja saa lopulta hermoromahduksen.


title: Täydelliset naiset

text: Pieni lentokone tekee pakkolaskun kadulle kesken joulujuhlan. Rytäkässä Karl saa surmansa, Orson halvaantuu vyötäröstä alaspäin ja Lynette menettää toisen syntymättömistä lapsistaan. Tämän seurauksena Bree päättää jäädä pyörätuolissa istuvan Orsonin avuksi ja Lynette ja Tom menevät terapiaan. Susan perii Karlin omistaman strippiklubin, missä hän tapaa Robin Gallagher -nimisen naisen, jonka hän ottaa asumaan kotiinsa. Katherine pääsee mielisairaalasta saaden anteeksiannon ystäviltään, ja myöhemmin kiinnostuu Robinista. Hämmentyneenä tunteistaan naiset aloittavat suhteen ja lähtevät Pariisiin. Angie paljastaa Dannyn oikean isän olevan Patrick Logan, mies, jonka kanssa hän oli joskus vahingossa tappanut jonkun. Mikellä ja Susanilla on rahaongelmia. Bree palkkaa Sam-nimisen miehen, joka paljastaa olevansa Rexin poika. Sam manipuloi Breen luovuttamaan yrityksensä hänelle kiristämällä häntä Juanita Solisin murhan paljastamisella. Bree antaa yrityksen Samille, minkä seurauksena Orson jättää Breen, koska ei enää arvosta naisen arvostelukykyjä. Preston palaa Euroopasta mukanaan tyttöystävä, joka manipuloi hänet menemään kanssaan naimisiin, mutta Lynette estää naisen aikeet. Fairview’n kuristaja paljastuu Dannyn, Anan ja muiden nuorten ystäväksi Eddie Orlofskyksi. Patrick Logan jäljittää Angien. Kauden lopulla Eddie ottaa Lynetten panttivangiksi, jolloin Lynetten synnytys käynnistyy. Eddie auttaa Lynetteä synnyttymään, minkä jälkeen hän antautuu poliisille. Patrick vaatii Angieta Dannyn hengellä rakentamaan pommin, jolla hän murhaisi seuraavan kohteensa. Angie kuitenkin huijaa Patrickia asettamalla pommin laukaisimeen, mikä räjäyttää Patrickin. Angie, Nick ja Danny jättävät Wisteria Lanen. Susanin ja Miken taloudelliset ongelmat ajavat heidät muuttamaan Wisteria Lanelta ja vuokraamaan kotinsa uudelle asukkaalle, joka lopussa paljastuu Paul Youngiksi.


title: Täydelliset naiset

text: Menetettyään yrityksensä ja aviomiehensä, Bree paljastaa Gabriellelle totuuden tämän anopin tapaturmasta. Sen sijaan Solisit saavat tietää, että heidän tyttärensä Juanita ei ole oikeasti heidän, vaan sairaalassa tapahtuneen virheen takia lapset olivat menneet sekaisin. Gabrielle jäljittää oikean tyttärensä puhdistaakseen omatuntonsa. Lynette ja Tom toivottavat viidennen lapsen tervetulleeksi. Lynetten varakas koulututtava Renee Perry muuttaa Wisteria Lanelle ja alkaa luoda ystävyyssiteitä asukkaisiin. Bree aloittaa suhteen nuoren sisustajansa Keithin kanssa. Susan ja Mike vuokraavat halvan rivitaloasunnon, jonka omistajalta Maxinelta Susan saa tuottoisan työtarkoituksen nettisivullaan, jolla vähäpukeiset naiset "näyttelevät" asiakkailleen. Susan alkaa salaa tehdä esityksiään, jotka menestyksellään auttavat hänen rahaongelmiin. Paul on mennyt uusiin naimisiin ja on päättänyt kostaa naapurustolle. Paljastuu, että Paulin vaimo Beth on oikeasti Felicia Tilmanin tytär. Felicia janoaa kostoa sisarensa Marthan kuolemasta ja on värvännyt tyttärensä kostosuunnitelmaansa Paulia vastaan.


title: Täydelliset naiset

text: Gabrielle tapaa biologisen tyttärensä Gracen ja tämän perheen, mutta joutuu pian hyvästelemään tämän heidän ollessa laittomia maahanmuuttajia. Kun Keith saa kuulla olevansa isä, päättävät hän ja Bree erota, jotta Keith voisi muuttaa lähemmäksi poikaansa. Susanin työ viihdesivustolla päättyy, kun Mike saa tietää siitä. Paulin suunnitelma ostaa suuri määrä Wisteria Lanen asunnoista pahamaineisille vankilatuttavilleen epäonnistuu ja johtaa valtavaan ja väkivaltaiseen katumellakkaan, jossa Susan haavoittuu ja menettää munuaisensa. Hänen terveytensä vaarantuu ja hän joutuu käymään hoidoissa sairaalassa odottaessaan munuaissiirtoa. Paul saa tietää totuuden Bethistä, minkä seurauksena niin hän kuin Feliciakin hylkäävät naisen. Saatuaan kuulla olevansa sopiva luovuttaja Susanille, murtunut Beth ampuu itsensä ja kiitollinen Susan saa munuaisen. Tom ottaa vastaan tuottoisan työtarjouksen, mikä raastaa hänen ja Lynetten välejä. Felicia vapautuu vankilasta ja muuttaa naapurustoon aikeinaan kostaa Paulille.


title: Täydelliset naiset

text: Carlos saa tietää totuuden äitinsä kuolemasta, minkä seurauksena hän pakottaa Gabriellen katkaisemaan välinsä Breen kanssa. Susan vierailee masentuneen Paulin luona ja vie tälle Felician myrkyttämää ruokaa. Lopulta Felician peli paljastuu ja paetessaan hän ajaa autokolarin, missä hän ilmeisesti menehtyy. Paul tunnustaa Martha Huberin murhan poliisille ja Susan pääsee muuttamaan takaisin Wisteria Lanelle. Bree alkaa tapailla etsivä Chuck Vancea, kun taas Scavojen ongelmat ajavat heidät päätökseen asumuserosta. Gabriellen lapsena raiskannut isäpuoli palaa kostamaan ja Carlos vahingossa surmaa hänet. Bree, Lynette ja Susan auttavat Soliseja salaamaan surman ja Carlos antaa Breelle anteeksi.


title: Täydelliset naiset

text:
Kauden pääjuoni on murha jonka Carlos teki, mutta kauden aikana tapahtuu paljon muutakin, esim. naiset lupautuvat saattohoitajiksi, kun Karenilla diagnosoidaan parantumaton syöpä. Gabriellen isäpuolen tullessa ahdistelemaan Gabriellea, Carlos vahingossa surmaa hänet juuri ennen illallisjuhlien alkua Gabriellen talossa. Ruumiin he kätkevät arkkuun. Juhlien jälkeen naiset hautaavat Gabriellen isäpuolen metsään. Breellä on suhde etsivä Chuck Vanceen. Tom ja Lynette aikovat erota, ja jo kauden alussa Tom nukkuu olohuoneen sohvalla. Lynette ja Tom kuitenkin salailevat eroaan naapureiltaan. Salaisuus Gabriellen isäpuolen kohtalosta vaivaa Susania kaikista eniten, ja hän alkaakin maalata tauluja surmayön tapahtumista ahdistusta poistaakseen. Gabrielle ja Bree huomaavat, että Gabyn isäpuolella oli auto, josta pitäisi päästä eroon. He eivät kuitenkaan osaa ajaa autoa, ja poliisi pysäyttää heidät. Poliisi on kuitenkin Breen miesystävä Chuck ja naiset valehtelevat auton olevan Gabriellen tädin joka oli liian juovuksissa ajaakseen itse. Vance tarjoutuu ajamaan autoa, koska naiset eivät osaa. Kun Gaby ja Vance nousevat autosta pois autovaras tulee ja uhkaa varastaa auton. Bree varoittaa poliisista ja luovuttaa auton varkaalle päästäkseen autosta eroon. Bree saa uhkausviestin joka on samanlainen, kuin Mary Alice Youngin saama viesti ennen hänen itsemurhaa.
Renee on ihastunut uuteen naapuriin Beniin, ja hän onkin päättänyt saada hänet itselleen. Susan päättä kertoa Mikelle Gabriellen isäpuolen murhasta. Kun Bree jättää Chuckin, Chuck suuttuu ja aikoo selvittää mitä illallisiltana tapahtui ja sitä kauttaa saattaa Bree vankilaan. Orson Hodge tietää tapahtumista ja ajaa Chuckin yli suojellakseen Breetä, mutta naiset eivät tiedä sitä. Myöhemmin hän myös palaa Breen elämään ja haluaisi saada Breen taas itselleen, mutta Breen tajutessa, että Orson oli lähettänyt uhkauskirjeitä Breelle hän jättää tämän. Vihaisena Orson uhkaa tehdä itsemurhan ja lähettää todisteita murhasta poliisille. Ben sotkeutuu isojen pomojen piireihin pyytäessään lainaa pahoihin velkoihinsa. Mike yrittää auttaa Beniä, joten hänkin sotkeutuu velkaongelmiin samalla. Yhtenä päivänä mies, jolle Ben on velkaa, ajaa Miken ja Susanin talon ohi ampuen Miken autosta käsin. Mike kuolee. Bree joutuu oikeuteen ja ihastuu asianajajaansa. Julie on raskaana ja mietii antaako hän lapsen adoptoitavaksi, mutta päättää pitää tämän. Susan lupaa muuttaa Julien kanssa pois Wisteria Lanelta ja auttaa lapsen kanssa. Toiseksi viimeisessä jaksossa Breen oikeudenkäynti loppuu, kun Karen "tunnustaa" tuomarille tehneensä murhan pelastaakseen Breen. Tom ja Lynette palaavat yhteen, kun he ymmärtävät rakastavansa toisiaan. Viimeisessä jaksossa Renee menee naimisiin, Julie synnyttää ja Karen kuolee. Lopussa kerrotaan kuinka Lynette muuttaa Tomin kanssa New Yorkiin, kun Lynette saa sieltä töitä. Seuraavana vuonna Gabrielle ja Carlos lähtevät, kun Gabriellen sivusto Gabrielle's Closet saa oman show’n. He ostavan asunnon Kaliforniasta, jossa he riitelivät onnellisina loppuelämänsä. Kaksi vuotta myöhemmin Bree ja aviomiehensä Tripp muuttavat ja Bree liittyy konservatiivisten naisten yhteisöön. Trip kannustaa Breetä paikallispolitiikan pariin. Susan muutti kuitenkin ensimmäisenä pois Wisteria Lanelta esitellen itsensä uudelle asukkaalle Jenniferille ja toivottaen, että Jennifer tulee olemaan onnellinen Wisteria Lanella. Kun Susan ajaa vielä kerran korttelin ympäri näytetään jo sarjassa kuolleita Wisteria Lanen asukkaita kuinka he katsovat Susanin lähtöä.


title: Täydelliset naiset

text: Cherry vaati, että jokaisen hakijan olisi koe-esiinnyttävä roolia varten. Susanin rooliin harkitut Mary-Louise Parker, Calista Flockhart ja Julia Louis-Dreyfus kuitenkin kieltäytyivät tästä, joten osan sai lopulta Teri Hatcher. Myös Felicity Huffman kieltäytyi koe-esiintymisestä, mutta hänen agenttinsa saivat hänet muuttamaan mieltään, ja Cherry antoi hänelle osan heti esiintymisen jälkeen. Gabriellen rooliin pyrkivät viimeisissä esiintymisissä Roselyn Sánchez ja Eva Longoria. Breen rooli annettiin alun perin Dana Delanylle, mutta hän muutti mieltään viime hetkellä ja jättäytyi sarjasta. Delany sanoi myöhemmin syyksi sen, että hän pelkäsi roolin muistuttavan liikaa hänen osuuttaan "Pasadenassa". Cherry sanoi Delanyn kieltäytyneen tarjouksesta kolmesti, minkä jälkeen hän valitsi Marcia Crossin, koska piti häntä parhaimpana näyttelijänä. Hän ei kuitenkaan pitänyt Crossin tavasta näytellä Breeta, sillä hänestä tuntui ettei näyttelijä ymmärtänyt roolin huumoripuolta. Kuudennen jakson tienoilla hän kuitenkin päätyi siihen tulokseen, että Crossin tulkinta teki hahmosta pidettävämmän ja muutti kirjoitustyyliään samaan suuntaan. Nicollette Sheridan koe-esiintyi myös Breen rooliin, mutta Cherry ei vakuuttunut. Heidän ohjaajansa Charles McDougal kuitenkin pyysi häntä lukemaan Edien osuuden, minkä jälkeen he päättivät hänen olevan täydellinen valinta rooliin.


title: Täydelliset naiset

text: Sarjan ensimmäinen tuotantokausi sai hyvän vastaanoton sekä katsojilta että kriitikoilta. Pilottijaksoa seurasi Yhdysvalloissa 21,3 miljoonaa katsojaa. Se oli myös ABC:n katsotuin aloitusjakso sitten "Spin Cityn" vuonna 1996 sekä kaikkien kanavien katsotuin ensiesitys syksyllä 2004. "USA Todayn" Robert Bianco ylisti näyttelijävalintoja, sarjan visuaalista puolta ja hyvin huomioituja yksityiskohtia keskellä "elämää suurempia" lavasteita. Sarjan suosio jatkui pitkin syksyä ja katsojaluvut kasvoivat tasaisesti. Kuudes jakso 7. marraskuuta keräsi 24,9 miljoonaa katsojaa television ääreen. ABC arvioi, että 18–49-vuotiaista TV-katsojista 30 prosenttia olisi katsonut sarjaa ainakin kerran.


title: Täydelliset naiset

text: Kauden menestyksen vuoksi seuraavalle tuotantokaudelle asetettiin suuria odotuksia. Ensimmäiset jaksot eivät kuitenkaan nousseet kriitikoiden suosioon. "Entertainment Weeklyn" Michael Slezak kehui Lynetten osuuksia, mutta sanoi menettäneensä mielenkiintonsa Susanin hahmoa kohtaan heikentyneen käsikirjoituksen vuoksi. Henry Goldblatt kehui näyttelijäsuorituksia mutta kritisoi käsikirjoitusta kokonaisuudessaan ja erityisesti sitä, että naisten tarinat eivät kietoutuneet loogisesti yhteen kuten ensimmäisellä kaudella. Neljänteen jaksoon mennessä päähenkilöt olivat hänen mukaansa viettäneet yhteensä 135 sekuntia yhdessä televisioruudulla. "USA Todayn" Robert Bianco ei pitänyt Alfre Woodardin hahmoa onnistuneena lisäyksenä sarjaan, sillä tämä oli hänen mielestään liian eristäytynyt muista naisista. Hän arveli, että syy heikkoon tasoon johtuisi Marc Cherryn poissaolosta. Cherryn vastaus kritiikkiin oli, että sarja ei voi olla loistava koko aikaa ja että kirjoittajat yrittävät uusia juttuja, joista jotkut toimivat ja jotkut eivät. Hän sanoi myös olevansa edelleen aktiivisesti mukana kirjoitusprosessissa. Heikoista arvosteluista huolimatta katsojat eivät jättäneet sarjaa ja se olikin katsojatilastoissa sijalla neljä kauden päätyttyä.


title: Täydelliset naiset

text: Kauden päättymistä seuranneena kesänä ABC ilmoitti antaneensa Cherrylle suuremman roolin kolmannen kauden tuottamisessa ja kirjoittamisessa sekä lupasi sen palaavan takaisin alkuperäiseen tyyliin. Cherry myönsi, ettei ollut täysin mukana toisen kauden tuotannossa, sillä hän oli väsynyt ensimmäisen kauden jälkeen ja koki vaikeuksia tuottaa ABC:n pyytämä määrä jaksoja. Hän sanoi, että yhteisiä kohtauksia päähenkilöiden välillä oli vähän, koska ei ollut aikaa ehostaa useaa naista samaa kohtausta varten. Ensimmäinen puolisko kaudesta sai hyviä arvosteluja. "Entertainment Weekly" sanoi sarjan tason nousseen niin kirjoituksen, jatkuvuuden kuin mysteerinkin osalta. Katsojaluvut taas laskivat, kun NBC näytti samaan aikaan sunnuntaisin NFL:ää. Sija kuitenkin parantui katsojatilastoissa, sillä sarjan kaksi suurinta kilpailijaa, CBS:n "C.S.I." ja ABC:n "Greyn anatomia" saivat saman lähetysajan torstaisin, mikä söi kummankin ohjelman katsojalukuja.


title: Täydelliset naiset

text: Joulutauon jälkeen kolmannen kauden katsojaluvut lähtivät laskuun. 8. huhtikuuta 2007 sarja keräsi 15,9 miljoonaa katsojaa, mikä oli vähemmän kuin koskaan aiemmin. Laskua edellisestä kaudesta oli 22 prosenttia. Laskusta huolimatta sarja toi ABC:lle voiton huhtikuun lopun sunnuntaina. Kauden päätösjakso oli myös päivänsä katsotuin, vaikka katsojaluvut eivät merkittävästi nousseetkaan.


title: Täydelliset naiset

text: "Entertainment Weeklyn" Tim Stack kirjoitti neljännen kauden aloitusjakson arvostelussaan olleensa tyytyväinen Breen osuuksien käsikirjoitukseen, sekä yhteen Lynetten kohtauksista. Hän myös toivoi kauden olevan tasaisen laadukas, toisin kuin edelliset kaksi kautta.


title: Täydelliset naiset

text: "Täydelliset naiset" voitti parhaan komediasarjan Golden Globen vuosina 2005 ja 2006. Screen Actors Guild taas palkitsi näyttelijät yhteisestä suorituksesta kyseisinä vuosina. Sarja oli ensimmäinen, joka sai kyseisen palkinnon ennen kuin sen ensimmäinen tuotantokausi oli valmistunut. SAG palkitsi myös Teri Hatcherin erikseen parhaana naispääosana komediasarjassa vuonna 2005 ja Felicity Huffmanin samassa sarjassa seuraavana vuonna. Syksyllä 2005 sarja sai yhteensä kuusi Primetime Emmyä, mutta jäi vaille palkintoja seuraavana vuonna. Kaikki viisi päänäyttelijää ovat olleet ehdolla Golden Globen saajaksi, mutta vain Teri Hatcher on voittanut sen kerran vuonna 2005.


title: Täydelliset naiset

text: "Täydellisten naisten" noustua suosioon Yhdysvalloissa sitä alettiin ostaa joka puolelle maailmaa. 11. huhtikuuta 2005 Buena Vista ilmoitti, että sarjaan oli esitysoikeudet yli 130 alueella ympäri maailmaa. Myöhemmin syksyllä DVD:llä julkaistu dokumentti "Desperate Housewives: Around the World" ilmoitti lukumääräksi yli 150. Isossa-Britanniassa pilottijakso esitettiin kanavalla Channel 4 tammikuussa 2005, jolloin se keräsi suuremman katsojamäärän kuin mikään aikaisempi yhdysvaltalainen sarja kyseisellä kanavalla. Sarjan aloitusjakso menestyi myös Saksan ProSiebenillä kilpailusta huolimatta: Se keräsi yhteensä 3,6 miljoonaa katsojaa, mikä vastasi 10,9 prosentin markkinaosuutta. Australian kanavalla Seven Network pilotti oli katsotuin draamasarjan aloitusjakso ikinä. "Täydelliset naiset" aiheutti kovaa kilpailua kanavien kesken myös Norjassa, Ruotsissa, Singaporessa, Alankomaissa, Irlannissa ja Latinalaisessa Amerikassa. 10. lokakuuta 2005 sarjan aloitusjaksoa seurasi Suomessa 578 000 katsojaa, mikä oli silloin Nelosen korkein katsojamäärä ulkomaiselle sarjalle. Syksyllä 2006 sarja oli joka viikko kuuden katsotuimman ohjelman joukossa ja katsojaluvut vaihtelivat välillä 340 000–420 000.


title: Täydelliset naiset

text: "Täydelliset naiset" sai paljon huomiota mediassa ensimmäisellä kaudellaan. Oprah Winfrey sanoi pitävänsä sarjasta ja sai siten kutsun itse paikalle. Hän teki ohjelmaansa varten lyhyen ohjelmaosuuden sarjan lavasteissa, missä hän vierailee hahmojen luona ja saa selville heidän salaisuuksiaan. Dr. Phil käytti myös sarjan nimeä tehdessään omaan ohjelmaansa uuden osuuden nimeltä "The Real Lives of Desperate Housewives" (). Osuudessa hän haastatteli seitsemää naista, joilla kaikilla oli salaisuus, joka voisi tuhota heidän avioliittonsa, viedä heidät vankilaan tai koitua kuolemaksi. Joulukuussa 2006 huutokaupattiin lyhyt sivurooli 23 000 eurolla lasten hyväksi järjestetyssä huutokaupassa. Summa oli illan korkein ja ohitti tarjoukset "Casino Royalessa" käytetystä smokista ja vierailusta "Lostin" kuvauspaikalla. Melbournen lähiöön Caroline Springs rakennettiin Wisteria Lanen kaltainen asuinympäristö, jonka 11 taloa menivät niin hyvin kaupaksi, että suunnittelijat ilmoittivat luovansa mahdollisesti kaksi katua lisää. Sarja sai huomiota myös korkeammalta taholta, kun Laura Bush viittasi siihen Valkoisen talon palkittujen journalistien kunniaksi järjestetyillä päivälliskutsuilla. Hän vitsaili presidentin menevän nukkumaan sunnuntai-iltaisin yhdeksältä, jolloin hän katselee "Täydellisiä naisia" Lynne Cheneyn kanssa. Lopuksi hän totesi olevansa "epätoivoinen kotirouva".


title: Täydelliset naiset

text: Syksyllä 2005 julkaistiin ensimmäisen kauden DVD-kokoelma, lautapeli, seinäkalenteri ja teema-albumi "Music From and Inspired By Desperate Housewives". Levyllä on sekä alkuperäisiä kappaleita että cover-versioita ja niiden välissä näyttelijöiden dialogia. Vierailevia artisteja ovat muun muassa Shania Twain, Joss Stone ja LeAnn Rimes. Syksyllä 2006 julkaistiin tietokonepeli "". Pelin tapahtumat sijoittuvat Wisteria Lanelle, jossa sarjan hahmot voivat kommunikoida keskenään 12 jakson verran. Arvostelut olivat kohtalaisia ja niissä huomautettiin useasti yhtenäisyyksistä "The Simsiin". Samoihin aikoihin julkaistiin myös toisen kauden DVD-kokoelma. Alkuvuodesta 2007 ilmoitettiin, että viidestä päähahmosta julkaistaan myös Barbien kokoiset muovinuket. Nuket loi Madame Alexander, joka on aiemmin tehnyt nukkeja myös Disneyn sankarittarista.


title: Elvan Abeylegesse

text: Elvan Abeylegesse (alk. Hewan Abeye, s. 11. syyskuuta 1982 Etiopia) on etiopialaissyntyinen, myöhemmin urallaan Turkkia edustanut kestävyysjuoksija.


title: Elvan Abeylegesse

text: Abeylegesse muutti Turkkiin vuonna 1999 ja sai Turkin edustusoikeuden 2.7.1999. Vielä maaliskuussa 1999 hän edusti Etiopiaa maastojuoksun MM-kilpailuissa.


title: Elvan Abeylegesse

text: 11. kesäkuuta 2004 Abeylegesse juoksi Bergenissä Norjassa 5 000 metrin maailmanennätyksen 14.24,68. Göteborgin EM-kilpailuissa 2006 Abeylegesse sijoittui 5 000 metrillä kolmanneksi. Barcelonan EM-kilpailuissa 2010 Abeylegesse voitti 10 000 metriä ajalla 31.10,23. 5 000 metrillä hän sijoittui alun perin toiseksi maannaisensa Alemitu Bekelen jälkeen ajalla 14.54,44, mutta nousi myöhemmin voittajaksi kun Bekele hylättiin dopingrikkomuksen takia.


title: Elvan Abeylegesse

text: Osakan MM-kisoissa 2007 Abeylegesse sijoittui alun perin toiseksi 10 000 metrillä ja Pekingin olympialaisissa 2008 toiseksi sekä 5 000 että 10 000 metrillä. Kaikilla kerroilla hän hävisi etiopialaiselle Tirunesh Dibaballe. Abeylegesse kuitenkin menetti nämä mitalinsa vuonna 2017 dopingin käytön vuoksi. Hänen Osakan MM-kisoissa antamansa dopingnäyte tutkittiin myöhemmin uudelleen ja siinä oli merkkejä dopingin käytöstä. Maaliskuussa 2016 Turkin yleisurheiluliitto määräsi hänet kahden vuoden kilpailukieltoon. IAAF vahvisti kilpailukiellon aikavälille 29.9.2015–28.9.2017 ja hylkäsi Abeylegessen tulokset aikaväliltä 25.8.2007–25.8.2009.


title: Brittiläinen Somalimaa

text: Brittiläinen Somalimaa oli Afrikan sarvessa sijainnut Britannian protektoraatti, joka nykyään käsittää Somalimaan tasavallan. 1870-luvulla Egypti valtasi Pohjois-Somalian, mutta luopui siitä vuonna 1884 kun Britannia miehitti alueen. Adeniin ja Jemeniin perustettiin sotilastukikohtia jotka puolustivat myös Somalimaata muilta suurvalloilta. Somalimaata hallitsivat vuoteen 1898 asti Brittiläisen Intian virkamiehet, minkä jälkeen hallinto siirrettiin Somalimaahan. Kuuman Jemenin jälkeen Somalian kuiva vuoristometsä olikin siirtomaaherroja miellyttävä paikka. Mutta ongelmaksi muodostui Mohammad Abdille Hassan, joka vuosina 1899–1920 yritti häätää britit pois Somalimaasta ja perustaa sinne islamilaisen valtion.


title: Brittiläinen Somalimaa

text: Somalimaa oli Britannian hallinnassa koko 1900-luvun. 1. heinäkuuta 1960 siitä tuli itsenäinen valtio. Heti itsenäisyyden jälkeen Brittiläinen Somalimaa yhdistyi Italian Somalimaan kanssa ja niistä muodostui nykyinen Somalian tasavalta. Kun Somalian hallitus kaatui vuoden 1991 vallankaappauksen jälkeen, entisen Brittiläisen Somalimaan alue julistautui itsenäiseksi valtioksi joka otti nimekseen Somalimaan tasavalta, joskaan yksikään muu valtio ei ole toistaiseksi tunnustanut sitä.


title: Luis Federico Leloir

text: Luis Federico Leloir (6. syyskuuta 1906 – 2. joulukuuta 1987) oli argentiinalainen kemisti. Hän työskenteli biokemian tutkimuslaitoksessa Buenos Airesissa ja hänelle myönnettiin Nobelin kemianpalkinto vuonna 1970 tutkimuksista, jotka koskivat sokerinukleotideja ja niiden vaikutusta hiilihydraattien muuntautumiseen.


title: Tauski

text: Tauno ”Tauski” Peltonen (s. 15. marraskuuta 1962 Helsinki) on suomalainen iskelmälaulaja. Hän nousi julkisuuteen vuonna 1986 kappaleellaan ”Puistotie”. Ennen soolouraansa hän vaikutti useissa yhtyeissä, kuten Feverissä, Revontulessa ja Eija Sinikan taustayhtyeessä. Tauskin tunnetuimpia soolokappaleita ovat muun muassa ”Ilman sua”, ”Sinä vain”, ”Haavemaa”, ”Enkeli minulle kuiskaa”, ”Niin minä sinulle kuulun” ja ”Minä jumaloin sinua”.


title: Tauski

text: Tauski on toiminut myös lauluntekijänä ja suurin osa hänen soolokappaleistaan on hänen itsensä säveltämiä. Lisäksi hän on ollut mukana tekemässä kappaleita muun muassa Merja Raskille, CatCatille ja Juhamatille.


title: Tauski

text: Vuonna 2012 hän oli mukana Tangomarkkinat 2012-levyllä kappaleella Rakkaus riepottaa joka on Pertti Jalosen säveltämä ja Piia Korisevan sanoittama. Tauski on myös esittänyt kappaleen livenä Tangomarkkinoiden finaalissa.


title: Tauski

text: Peltonen perusti vuoden 2016 heinäkuussa Tauski-baarin Fuengirolaan Espanjan Costa del Solille ja ryhtyi siellä myös kiinteistönvälittäjäksi. Nykyään hän asuu Turun Hirvensalossa vuokralla omakotitalossa ja on avannut toisen Tauski-baariin Tallinaan tavoitteenaan laajentaa toiminta baariketjuksi.


title: Tauski

text: Tauski omistaa nykyään myös oman levy-yhtiön Space Records joka keskittyy digijakeluun. Levy-yhtiönsä kautta on julkaistu Tauskin soolotuotannon lisäksi myös kappaleita muutamilta uusilta artisteilta.


title: Tauski

text: Peltosesta ilmestyi elokuussa 2016 Antto Terraksen kirjoittama 250-sivuinen "Tauski – Elämä ja teot" -elämäkertakirja Like kustannuksen kustantamana (ISBN 978-952-01-1481-7).


title: Tauski

text: Tauski Peltonen on ollut neljästi naimisissa. Vuonna 1988 hän avioitui Tinan kanssa, mutta liitto päättyi eroon vuonna 2003. Samana vuonna Peltonen avioitui CatCat-yhtyeessä laulaneen Virpi Kätkän kanssa. Peltosen ja Kätkän liitto päättyi vuonna 2011. Peltonen oli suuhteen aikana toistuvasti syyllistynyt parisuhdeväkivaltaan, mutta häntä kohtaan ei oltu nostettu syytettä.


title: Tauski

text: Kolmannen liittonsa Peltonen solmi tanssija Henna Tuomisen kanssa 20. elokuuta 2011. Seuraavan vuoden toukokuussa päihtyneenä keikalla esiintynyt Peltonen pahoinpiteli raskaana olleen Henna Tuomisen. Peltonen oli käyttänyt väkivaltaa Tuomista kohtaan jo paluumatkalla keikkapaikalta sekä myöhemmin kotona. Peltonen tuomittiin vaimonsa pahoinpitelystä sakkorangaistukseen syksyllä 2015. Pariskunnan toisen vaiheen avioerohakemus oli jätetty jo aiemmin 3. syyskuuta 2012.


title: Tauski

text: Peltonen joutui maaliskuussa 2015 Kuopiossa keikalla esiintyessään pahoinpidellyksi, josta aiheutui hänelle kuulovaurio. Pahoinpitelijä tuomittiin sakkoihin ja korvauksiin joulukuussa 2015.


title: Tauski

text: Saman vuoden joulukussa Peltonen itse tuomittiin pahoinpitelystä 30 päiväsakkoon. Pahoinpitely oli tapahtunut Elomessujen VIP-alueella elokuussa 2014.


title: Tauski

text: Tauskilla on ensimmäisestä avioliitosta kolme lasta, toisesta kaksi ja kolmannesta yksi. Neljännen avioliittonsa Tauski solmi alkuvuodesta 2014 21-vuotiaan Gambialaisen Saffiatoun kanssa. Syksyllä 2018 Tauski kihlasi 31-vuotiaan ukrainalaisen Julian.


title: Mikrobi

text: Mikrobi (< kreikk. μικρον ("mikron") ’pieni’, βιοσ ("bios") ’elämä’), mikro-organismi tai pieneliö on mikroskooppisen pieni eliö.


title: Mikrobi

text: Mikrobit eivät ole yksi yhtenäinen taksonominen eliöryhmä, vaan mikrobeja löytyy kaikista eliökunnista. Kaikki bakteerit ja arkeonit ovat mikrobeja. Myös mikroskooppiset sienet, kasvit ja eläimet voivat olla mikrobeja. Tällaisia ovat homeet, hiivat, pienet viherlevät ja alkueliöt. Mikrobeihin voidaan luokitella myös virukset, joiden ei kuitenkaan ajatella olevan eläviä olentoja.


title: Mikrobi

text: Mikrobit voivat koostua yhdestä solusta tai solurykelmästä. Esimerkiksi bakteerit ovat yksisoluisia, homeet kasvavat solurykelminä ja alkueläimet taas ovat monisoluisia.


title: Mikrobi

text: Mikrobien koko vaihtelee virusten 0,01 mikrometrin ja ripsieläinten 0,2 millimetrin välillä. Mikrobeita on monen muotoisia. Kokit ovat pallomaisia mikrobeja ja basillit pitkiä ja kapeita. Käyriä bakteereita sanotaan vibrioiksi, ja kierteiset ovat sprillejä.


title: Mikrobi

text: Mikrobeja esiintyy kaikkialla biosfäärissä, myös elämän kannalta äärimmäisissä olosuhteissa. Maailmassa mikrobeja on joidenkin biologien arvioiden mukaan noin 5 kvintiljoonaa. Ihmisen suoliston, ihon ja hengityselimien mikrofloorassa on noin kaksi kilogrammaa mikrobeja, jotka säätelevät ihmisen terveyttä.


title: Mikrobi

text: Mikrobeja tutkiva tiede on mikrobiologia.


title: Mikrobi

text: Ihminen on käyttänyt mikrobeja jo tuhansien vuosien ajan elintarvikkeiden valmistuksessa ja säilönnässä. Bakteerien aiheuttamaa käymistä ja maitohapon muodostumista käytetään muun muassa hapanmaitotuotteiden, juustojen, hapanleivän ja kestomakkaroiden valmistuksessa sekä kasvistuotteiden kuten hapankaalin ja suolakurkkujen hapattamisessa. Maitohappobakteereita lisätään elintarvikkeisiin myös terveysvaikutteisista syistä. Niitä voidaan nauttia suoliston bakteeriflooran vahvistamiseksi.


title: Mikrobi

text: Viruksia käytetään muun muassa rokotteiden kehittämisessä.


title: Mikrobi

text: Homeita käytetään monien orgaanisten happojen ja entsyymien tuotanto-organismeina. Joitain lääkkeitä, kuten penisilliiniä, on valmistettu homeiden avulla. Meijeriteollisuus käyttää homeita esimerkiksi homejuustojen valmistuksessa.


title: Mikrobi

text: Oluiden ja viinien valmistuksessa hyödynnetään hiivan kykyä muodostaa sokereista etanolia. Leivonnassa hiivaa käytetään taikinan nostattamiseen.


title: Mikrobi

text: Ihminen voi etenkin lapsuusiässään vahvistaa allergiaa aiheuttavien allergeenien sietokykyään ja immuunipuolustustaan altistamalla itsensä mikrobeille esimerkiksi oleskelemalla luonnossa tai maaseudulla, missä on enemmän mikrobeja kuin kaupungeissa.


title: Mikrobi

text: Jotkin mikrobit aiheuttavat sairauksia. Mikrobit voivat aiheuttaa elintarvikkeen pilaantumisen tai elimistöön päästyään ruokamyrkytyksen. Virukset hajottavat isäntäsolunsa ja aiheuttavat oireita. Loiset elävät osan elämästään isäntäelämänsä elimistössä ja saattavat aiheuttaa tälle sairauden.


title: Mikrobi

text: Rakenteissa ja niiden pinnoilla kasvavien homeiden, hiivojen ja bakteerien synnyttämät mikrobikasvustot syntyvät yleensä kosteusvaurion seurauksena. Tällaiset kasvustot voivat olla terveydelle haitallisia. Oireita ovat esimerkiksi silmien, ihon ja hengitysteiden ärsytysoireet sekä yleisoireet kuten lämpöily. Altistumisesta voi seurata myös pitkäaikaissairauksia kuten astmaa.


title: Mikrobi

text: Ihmisessä olevia mikrobeja tapetaan tai niiden kasvua estetään ja hidastetaan mikrobilääkkeillä. Ne ovat joko toisen mikrobin tuottamia antibiootteja tai teollisesti valmistettuja lääkkeitä.


title: Mikrobi

text: Ruoan säilytyksessä mikrobien lisääntymistä pyritään estämään eri keinoin, kuten viemällä niiltä vesi (kuivaaminen) tai happi (tyhjiöpakkaus), hapattamalla, suolaamalla tai sokeroinnilla, hidastamalla niiden toimintaa (kylmäsäilytys tai pakastaminen), tai tuhoamalla niitä kuumentamalla (pastörointi) tai säteilyttämällä.


title: Marcia Cross

text: Marcia Anne Cross (s. 25. maaliskuuta 1962 Marlborough, Massachusetts) on yhdysvaltalainen näyttelijä. Hänet muistetaan parhaiten muun muassa televisiosarjoista "Melrose Place", "Everwood" ja "Täydelliset naiset". Hänellä on takanaan esiintymisiä niin teatterin, television ja elokuvien saralla.


title: Marcia Cross

text: Cross opiskeli näyttelemistä Juilliard Schoolissa ja suoritti psykologian maisterin tutkinnon Antioch Universityssä. Hän on naimisissa pörssimeklari Tom Mahoneyn kanssa.


title: Marcia Cross

text: "Täydellisissä naisissa" Cross esitti Bree Van de Kampia. Vuonna 2005 hän sai ensimmäisen Emmy-ehdokkuutensa sarjasta ja toisen Golden Globe -ehdokkuuden joulukuussa samana vuonna.


title: Marcia Cross

text: Ennen kuin Cross sai roolin "Täydellisistä naisista", hän näytteli tohtori Linda Abbottia WB:n sarjassa "Everwood". Hänet tunnetaan myös roolistaan henkisesti tasapainottomana tohtori Kimberly Shaw’na "Melrose Placessa" vuosina 1992–1997. Shaw sai aikaan monia unohtumattomia hetkiä sarjassa, kun hän yritti muun muassa tappaa useita päähenkilöitä. Tuottajat nostivat Crossin päänäyttelijöiden joukkoon alkuteksteissä kuitenkin vasta kolmannella kaudella, vaikka hän oli saanut yhtä paljon ruutuaikaa kuin muutkin näyttelijät.


title: Marcia Cross

text: Teatterissa Cross on esiintynyt Arthur Schnitzlerin "La Rondessa" Williamstown Theater Festivalilla, William Shakespearen "Loppiaisaatossa" Hartford Stage Companyssa ja "Kaksi nuorta veronalaista" -komediassa Old Globe Theatressa San Diegossa.


title: Marcia Cross

text: Hänen ensimmäinen TV-esiintymisensä oli päiväajan draamasarjassa "The Edge of Night". Muutettuaan New Yorkista Los Angelesiin Cross sai nopeasti rooleja televisioelokuvissa kuten "The Last Days of Frank and Jessie James", jossa hän näytteli Johnny Cashin ja Kris Kristoffersonin kanssa. Vuonna 1986 hän pääsi esittämään Kate Sandersia ABC:n päiväsajan saippuasarjassa "One Life to Live", josta hän lähti vuonna 1987.


title: Marcia Cross

text: Hänen tunnetuin saippuasarjaroolinsa oli "Melrose Placessa", johon hänet otettiin alun perin yhtä jaksoa varten, jossa hän näytteli Kimberly Shaw’ta. Tuottajat kuitenkin pyysivät hänet takaisin useita kertoja ja myös herättivät hänen roolihahmonsa kuolleista, jotta hän pääsisi jatkamaan ohjelmassa.


title: Marcia Cross

text: Cross on vieraillut myös muissa sarjoissa kuten "Seinfeld", jossa hän esitti Jerryn ihotautilääkäri-tyttöystävää, ja "Cheers – terveydeksi", jossa hän esitti Kirstie Alleyn hahmon pikkusiskoa, Susan Howea. Hän on vieraillut myös komedioissa kuten "Isojen poikien leikit", "Ally McBeal", "Spin City", "It’s Garry Shandling’s Show" ja "Kellarin kunkku". Hänellä on ollut dramaattisempia rooleja sarjoissa "C.S.I.", "Pimeyden sydän" ja "Enkelin kosketus", ja hänen elokuvaroolejaan ovat olleet "Living in Fear", "Always Say Good-bye", "Dancing in September" ja "Bad Influence".


title: Marcia Cross

text: Cross seurusteli pitkään näyttelijä Richard Jordanin kanssa. Jordan kuitenkin kuoli aivokasvaimen seurauksena 30. elokuuta 1993.


title: Marcia Cross

text: Elokuussa 2005 Cross kihlautui pörssimeklari Tom Mahoneyn kanssa, ja pari vihittiin 24. kesäkuuta 2006 Kalifornian San Gabrielissa. Heillä on 20. helmikuuta 2007 syntyneet kaksostyttäret.


title: Tommy Ingebrigtsen

text: Tommy Ingebrigtsen (s. 8. elokuuta 1977) on norjalainen entinen mäkihyppääjä.


title: Tommy Ingebrigtsen

text: Thunder Bayn kisoissa 1995 hän voitti suurmäen maailmanmestaruuden vasta 17 vuoden ikäisenä.


title: Tommy Ingebrigtsen

text: Mika Kojonkosken tultua Norjan mäkihyppyvalmentajaksi, lähti muiden norjalaishyppääjien tavoin myös Ingebrigtsenin ura uuteen nousuun. 2003 Val di Fiemmessä hän voitti MM-hopeaa normaalimäestä, pronssia joukkuemäestä ja sijoittui suurmäessä neljänneksi. Lentomäen MM-kisoissa Planicassa vuonna 2004 Ingebrigtsen voitti kultaa joukkuekilpailussa. Ingebrigtsen uusi lentomäen joukkuekullan vuonna 2006 Kulmissa. Samana vuonna hän oli mukana Norjan maajoukkueessa voittamassa Torinon olympialaisissa olympiapronssia joukkuemäessä.


title: Tommy Ingebrigtsen

text: Ingebrigtsen ilmoitti lopettavansa mäkihyppyuransa 11. huhtikuuta 2007, ollessaan 29-vuotias. Päättyneellä kaudella hän ei kilpaillut yhdessäkään maailmancupkilpailussa. Uransa viimeisinä vuosina Ingebrigtsenillä oli vaikeuksia päästä mukaan Norjan mäkihyppymaajoukkueeseen, vaikka hän olikin voittamassa useita joukkuemaailmanmestaruuksia sekä -olympiamitalin.


title: Tommy Ingebrigtsen

text: Seuratasolla Ingebrigtsen edusti Byåsen IL:ää. Hänen isänsä on Norjassa tunnettu muusikko Dag Ingebrigtsen. Ingebrgtsenin henkilökohtainen pituusennätys on 231 metriä, jonka hän hyppäsi Planicassa 2005.


title: Andreas Goldberger

text: Andreas "Andi" Goldberger (s. 29. marraskuuta 1972 Ried im Innkreis, Ylä-Itävalta, Itävalta) on itävaltalainen entinen mäkihyppääjä.


title: Andreas Goldberger

text: Goldbergerin uran parhaat vuodet ajoittuivat 1990-luvun puolivälin tietämille. Planican lentomäessä hän sijoittui keväällä 1991 yhdeksänneksi ja seitsemänneksi, ja lopullinen läpimurto tapahtui Keski-Euroopan mäkiviikolla 1991–1992, kun hän osallistui vain Itävallan puolella hypättyihin osakilpailuihin, mutta sijoittui niissä toiseksi ja kuudenneksi. Hänet valittiin Albertvillen olympialaisiin, mutta niissä hän ei päässyt vielä kilpailemaan. Ensimmäisen maailmancupin osakilpailuvoittonsa hän saavutti 3. tammikuuta 1993 Innsbruckissa.


title: Andreas Goldberger

text: Goldberger voitti mäkihypyn maailmancupin kolme kertaa, kausina 1992–1993, 1994–1995 ja 1995–1996. Keski-Euroopan mäkiviikon hän voitti 1992–1993. Seuraavana talvena 1994–1995 hän voitti jälleen mäkiviikon, kun Kazuyoshi Funaki jäi yhteispisteissä 23,4 pisteen erolla toiseksi. Lillehammerin olympialaisissa vuonna 1994 hän voitti kaksi pronssimitalia. Lentomäen maailmanmestaruuskilpailuissa hän voitti mestaruuden vuonna 1996 sekä pronssia henkilökohtaisessa kilpailussa vuonna 1992 ja joukkuekilpailussa vuonna 2004. Hiihdon MM-kilpailuista Goldbergerin mitalisaldo on yksi kulta, kaksi hopeaa ja neljä pronssia.


title: Andreas Goldberger

text: Vuonna 1997 Itävallan hiihtoliitto asetti Goldbergerin kuuden kuukauden kilpailukieltoon kokaiinin käytön takia. Vankilassa istuva huumekauppias oli kertonut myyneensä edellisenä syksynä Goldbergerille kokaiinia ainakin kahteen otteeseen. 1990-luvun jälkipuoliskolla Goldbergerin mäkihyppyura kääntyi laskusuuntaiseksi, mutta vielä vuonna 2000 hän ponkaisi Planicassa uusiksi lentomäen ME-lukemiksi 225 metriä.


title: Andreas Goldberger

text: Maailmancup-uransa Goldberger lopetti kevääseen 2005 sijoituttuaan maailmancupin yhteispisteissä 36:nneksi. Uransa viimeisen kilpailuhypyn Goldberger hyppäsi Kulmin lentomäen harjoituksissa 11. tammikuuta 2006 ja teki epäviralliseksi mäkiennätykseksi 215,5 metriä. Hän saavutti urallaan 20 maailmancupin osakilpailuvoittoa.


title: Andreas Goldberger

text: Goldberger toimii koehyppääjänä mäkihypyn maailmancupissa. Goldbergerin varusteet on yleensä varustettu kameroilla, jotta suuri yleisö näkee, millaista mäkihyppy on hyppääjän näkökulmasta. Goldberger myös selostaa omat hyppynsä lähtöpuomilta mäkimonttuun asti.


title: Marvin

text: Marvin, ”paranoidi androidi”, on kuvitteellinen hahmo kirjasarjassa "Linnunradan käsikirja liftareille", jonka on kirjoittanut Douglas Adams. Marvin on kirjasarjan ihailijoiden keskuudessa yksi suosituimmista hahmoista.


title: Marvin

text: Touchstone Picturesin ja Disneyn elokuvassa "Linnunradan käsikirja liftareille" (2005) Marvinia esitti Warwick Davis ja äänenä oli Alan Rickman. Suomalaisessa kuunnelmaversiossa Marvinin äänenä on Esa Saario.


title: Marvin

text: Marvin on avaruusalus "Kultasydämen" masennuksesta kärsivä androidi. Se on valmistettu Siriuksen Kyberneettisessä Kauppakomppaniassa. Marvin on ensimmäinen prototyyppi SKK-yhtiöiden robottien ja tietokoneiden uudesta sukupolvesta ja samalla ensimmäinen, joka on varustettu ”Aito Inhimillinen Persoonallisuus (AIP)” -ominaisuudella.


title: Marvin

text: Marvinin omien sanojen mukaan hänellä on ”planeetan kokoiset aivot”.


title: Marvin

text: Marvinin ilmeisestä suunnattomasta älykkyydestä huolimatta kukaan ei koskaan kuuntele, mitä hänellä on sanottavana. Kukaan ei kiinnitä mitään huomiota siihen, kun hän sanoo laskeneensa imaginaariluvun "i" (formula_1) arvon. Muun muassa tästä syystä hän on erittäin masentunut. Lisäksi eräiden huolimattomuudesta johtuvien tapahtumien vuoksi Marvin on matkustanut ajassa useaan kertaan.


title: Marvin

text: Viisiosaisen kirjasarjan päähenkilön Arthur Dentin tavatessa Marvinin sarjan neljännessä osassa ("Terve, ja kiitos kaloista") tämä on 37 kertaa vanhempi kuin maailmankaikkeus. Marvin kuolee nähtyään Jumalan viimeiset sanat luomakunnalle: "Pahoittelemme teille aiheuttamaamme häiriötä".


title: Scary Movie 2

text: Scary Movie 2 on Keenen Ivory Wayansin ohjaama komediaelokuva vuodelta 2001. Elokuvassa tehdään pilaa ainakin seuraavista elokuvista: "Manaaja", "The Haunting – paholaistalo", "Poltergeist", "Hannibal", "Charlien enkelit" ja "Hollow Man – mies ilman varjoa". Pilaa tehdään myös "Tähtiportti"-sarjasta ja "Ihmemies MacGyverista".


title: Scary Movie 2

text: Vuosi ensimmäisen "Scary Movie" -elokuvan tapahtumien jälkeen Cindy, Shorty, Ray ja Brenda ovat collegessa ja yrittävät unohtaa edellisen halloweenin tapahtumat. Se ei ole kuitenkaan aivan helppoa, sillä professori Oldman ja hänen pyörätuolilla liikkuva rampa apurinsa Dwight raahaavat koko konkkaronkan tekemään unitutkimusta vanhaan kartanoon, jossa kummittelee.


title: Terminaator

text: Terminaator on virolainen rockyhtye. Se perustettiin Tallinnassa vuonna 1987. Terminaatorin menestys on ollut suurempaa Suomessa, Liettuassa ja Latviassa kuin Virossa. Yhtye on julkaissut yli kymmenen albumia. Yhtyeellä on levytyssopimus Edel-yhtiön kanssa ja se julkaisi ensimmäisen albuminsa vuonna 1994.


title: Pyro

text: Pyro (St. John Allerdyce) oli Chris Claremontin ja John Byrnen luoma sarjakuvahahmo ja Ryhmä-X:n vihollinen. Hän esiintyi ensimmäisen kerran "Uncanny X-Men" lehdessä tammikuussa 1981.


title: Pyro

text: Pyro syntyi Sydneyssä, Australiassa ja hän löysi kykynsä teini-iässä, mutta ajattelei ettei se olisi kovin käytännöllinen. Työskenneltyään vuosien ajan Kaakkois-Aasiassa journalistina, Pyro tapasi Mystikko-nimisen mutantin, joka myöhemmin keräsi jäseniä Mutanttien Veljeskuntaan.


title: Pyro

text: Vaikka Pyro ei koskaan toiminut ryhmän alkuperäiselle johtajalle, Magnetolle, hän toimi ryhmässä useiden muiden alaisena. Mystikon veljeskunta tarjosi myöhemmin apua Yhdysvaltain hallitukselle suojelua ja armahdusta vastaan ja se nimettiin uudelleen Freedom Forceksi.


title: Pyro

text: Muutamia vuosia myöhemmin Pyro sairastui perintövirukseen, tappavaan mutanttien tautiin. Hän matkusti pitkiä matkoja löytääkseen lääkettä, mutta tuloksetta. Hän kuoli tautiin hetki sen jälkeen, kun oli pelastanut senaattori Robert Kellyn uudelta Pahojen Mutanttien Veljeskunnalta.


title: Pyro

text: Elokuvissa Pyroa ovat näytelleet kerran Alex Burton ja kahdesti Aaron Stanford.


title: Roar Ljøkelsøy

text: Roar Ljøkelsøy (s. 31. toukokuuta 1976 Orkdal, Norja) on norjalainen entinen mäkihyppääjä.


title: Roar Ljøkelsøy

text: Ljøkelsøy oli pitkän aikaa maailmancupin keskikastin hyppääjä. Mika Kojonkosken tultua Norjan mäkihyppyjoukkueen valmentajaksi koki Ljøkelsøyn ura muiden norjalaishyppääjien tavoin nousukauden. Uransa ensimmäisen maailmancupin osakilpailuvoiton Ljøkelsøy saavutti 26 vuoden iässä 25. tammikuuta 2003. Maailmancupin kaudella 2003–2004 Ljøkelsøy taisteli Janne Ahosen kanssa cupin kokonaiskilpailun voitosta viimeiseen osakilpailuun saakka mutta jäi kuitenkin kokonaispisteissä kakkossijalle 10 pisteen erolla. Sama asetelma toistui myös kaudella 2004–2005, vaikka kilpailut kauden mittaan olivatkin melkoista Ahosen ylivoimaa.


title: Roar Ljøkelsøy

text: Vuonna 2004 Ljøkelsøy voitti Planicassa lentomäen MM-kisoissa sekä henkilökohtaisen että joukkuekultamitalin. Oberstdorfin MM-hiihdoissa 2005 Ljøkelsøy voitti suurmäen hopeaa ja suurmäen joukkuekilpailussa pronssia. Hän uusi lentomäessä sekä henkilökohtaisen että joukkuemaailmanmestaruuden myös Kulmissa 2006. Vuoden 2006 talviolympialaisissa hän voitti pronssia normaalimäessä ja joukkuekilpailussa. Sapporon MM-kilpailuissa 2007 hän sai pronssia suurmäessä ja hopeaa joukkuekilpailussa.


title: Roar Ljøkelsøy

text: Seuratasolla Ljøkelsøy edustaa Orkdal IL:ää.


title: Jaakko Hämeen-Anttila

text: Jaakko Markus Hämeen-Anttila (s. 26. helmikuuta 1963 Oulu) on suomalainen arabian kielen ja islamin tutkimuksen professori. Hämeen-Anttila toimii professorina Edinburghin yliopistossa.


title: Jaakko Hämeen-Anttila

text: Hämeen-Anttila tunnetaan Suomessa lukuisista yleistajuisista islamia käsittelevistä kirjoista sekä itämaisen kirjallisuuden tuotteliaana suomentajana. Hänen laajasta suomennostuotannostaan tunnetuimpia ovat "Koraanin" ja "Gilgāmešin" uudet suomennokset sekä ainoat alkukielestä käännetyt "Tuhannen ja yhden yön" tarinat.


title: Jaakko Hämeen-Anttila

text: 2000-luvun alusta alkaen Hämeen-Anttila on esiintynyt tiedotusvälineissä asiantuntijana alaansa liittyvissä kysymyksissä. Hänen mukaansa islamin myönteisten puolien korostaminen on tärkeää, koska kielteiset asiat tulevat esiin omalla painollaan. Hämeen-Anttila on Suomalaisen Tiedeakatemian jäsen vuodesta 2005.


title: Jaakko Hämeen-Anttila

text: Jaakko Hämeen-Anttila syntyi Oulussa tähtitieteen professorin Antero Hämeen-Anttilan ja Saara Hannosen toisena lapsena. Hänen isänsä oli saanut professuurin Oulun yliopistosta vuotta ennen Jaakon syntymää, minkä tähden perhe oli muuttanut pohjoiseen. Antero Hämeen-Anttilan isä oli kirjankustantaja, kirjailija ja tuottelias suomentaja Väinö Hämeen-Anttila.


title: Jaakko Hämeen-Anttila

text: Hämeen-Anttila kiinnostui varhain eksoottisista kielistä isänsä kieliharrastuksen ansiosta. Hän tapasi yliopistossa Virpi Hämeen-Anttilan ja avioitui tämän kanssa vuonna 1984.


title: Jaakko Hämeen-Anttila

text: Vuonna 2005 Hämeen-Anttila julkaisi ensimmäisen runokokoelmansa. Hänen runoilleen on leimallista klassisen arabialaisen ja persialaisen runouden kuvasto, mutta niistä paistaa myös modernin runouden tuntemus.


title: Jaakko Hämeen-Anttila

text: Hämeen-Anttila on kristitty.


title: Jaakko Hämeen-Anttila

text: Hämeen-Anttila suoritti ylioppilastutkintonsa 1980 erinomaisin arvosanoin ja aloitti syksyllä opintonsa Helsingin yliopiston filosofisen tiedekunnan historiallis-kielitieteellisellä osastolla (nykyinen humanistinen tiedekunta). Opintojensa alkuvaiheessa hän keskittyi erityisesti assyriologiaan professori Simo Parpolan johdolla, mutta opiskeli laajalti myös mm. arabiaa ja persiaa sekä kreikkaa. Hämeen-Anttilan pro gradu -tutkielma (1986) liittyy vielä assyriologian oppiaineeseen, mutta lisensiaatintutkimuksessaan (1991) hän on jo arabialaisella maaperällä, jonne painopiste oli alkanut siirtyä pian hänen kandidaatintutkintonsa jälkeen. Hämeen-Anttilan tohtorinväitöskirja "Lexical Ibdāl" (1994) laajentaa hänen lisensiaatintutkimustaan ja käsittelee keskiaikaista arabialaista äänteenmuutoskirjallisuutta, ja siihen kuuluu erään kadonneen teoksen osittainen rekonstruktio.


title: Jaakko Hämeen-Anttila

text: Hämeen-Anttila aloitti tuntiopettajana Helsingin yliopistossa vain 21-vuotiaana, mistä toimesta hän siirtyi Suomen akatemian tutkimusassistentiksi filosofian lisensiaatiksi valmistuttuaan. Vuonna 1997 Suomen akatemia nimitti hänet suoraan vanhemmaksi tutkijaksi. Hänellä oli arabian kielen ja kirjallisuuden dosentuuri Helsingin yliopistossa vuosina 1994–2000, minkä jälkeen hän aloitti oppiaineen professorina elokuussa 2000, jolloin professuuri sai nykyisen nimensä. Humanistisen tiedekunnan 1. varadekaanina hän toimi vuosina 2007–2009.


title: Jaakko Hämeen-Anttila

text: Hämeen-Anttilan tieteellisiä artikkeleja on julkaistu suomalaisessa Studia Orientaliassa ja monissa muissa kansainvälisissä tieteellisissä aikakauslehdissä. Hänen tunnetuimmat tutkimuksensa ovat hänen pro gradu -tutkielmansa pohjalta laatimansa uusassyrian ensimmäinen kielioppi "A Sketch of Neo-Assyrian Grammar" (2000), maqāma-kirjallisuudenlajia käsittelevä "Maqama: A History of a Genre" (2002) ja "The Last Pagans of Iraq" (2006), tutkimus pakanallisista piirteistä Ibn Waḥšiyyan teoksessa "Nabatealainen maanviljelys".


title: Jaakko Hämeen-Anttila

text: Hämeen-Anttila valittiin Suomalaisen Tiedeakatemian jäseneksi vuonna 2005.


title: Jaakko Hämeen-Anttila

text: Kesällä 2016 Hämeen-Anttila siirtyi Helsingin yliopistosta Edinburghin yliopistoon arabian kielen ja islamin tutkimuksen professoriksi. Hän kertoi yhdeksi lähdön syistä Sipilän hallituksen koulutusleikkaukset.


title: DJ Edward

text: DJ Edward (oik. Markku Vesala, s. 1955) on suomalainen DJ eli tiskijukka. Alan suomalainen uranuurtaja aloitti uransa vuonna 1971 ja kiersi 1970-luvulla muun muassa Sleepy Sleepersin ja Hurriganesin kanssa. Nykyään hänellä on oma ohjelmatoimisto (Ohjelmatoimisto M Vesala Showservice) Lappeenrannassa. Vesala on sairas- ja työkyvyttömyyseläkkeellä vakavan diabeteksen johdosta.


title: Ruskonselkä

text: Ruskonselkä on kaupunginosa Oulun keskustan koillispuolella, noin kuusi kilometriä keskustasta pohjoiseen. Asukkaita Ruskonselällä on 15. Kaupunginosa rajoittuu koillisessa Heikinharjuun, kaakossa Kuusamontiehen (Vt20) ja lounaassa Ruskoon. Alueena Ruskonselkä käsittää pääasiallisesti pienen ja keskisuuren teollisuuden tuotantolaitoksia. Ruskonselän voidaan sanoa olevan Ruskon kaupunginosan luonteva itäinen jatke.


title: Ruskonselkä

text: Julkinen liikenne rajoittuu Kuusamontietä kulkeviin linja-autovuoroihin.


title: Ruskonselkä

text: Alueen pääväylä on Kuusamontien suuntainen Konetie, jonka varrelle pääosa teollisuuslaitoksista on sijoittunut. Suoraa yhteyttä Ruskonselän alueelta valtatielle ei ole, vaan yhteydet kulkevat Laanilan ja Hönttämäen liittymien kautta. Oulun rautatieasemalta Ruskonselkään on myös pistoraide: Ruskonselässä VR Transpointin viimeinen asiakas oli NK Cables. Junaliikenne Ruskonselälle on loppunut vuonna 2010, ja rata on nykyisin poikki useasta kohdasta.


title: Andreas Widhölzl

text: Andreas "Andi" Widhölzl (s. 14. lokakuuta 1976 St. Johann in Tirol, Itävalta) on entinen itävaltalainen mäkihyppääjä, joka kilpaili mäkihypyn maailmancupissa vuosina 1997–2007.


title: Andreas Widhölzl

text: Widhölzl sijoittui maailmancupin kokonaiskilpailussa toiseksi kaudella 1999–2000 ja kolmanneksi 1997–1998 sekä 2002–2003. Hän voitti kaikkiaan 18 maailmancupin osakilpailua, ensimmäisen kerran Lahdessa 9.3.1997 ja viimeksi Kulmin lentomäessä 15.1.2005. Osakilpailuvoitoista neljä on tullut Keski-Euroopan mäkiviikolla ja niistä kolme kaudella 1999–2000, jolloin hän voitti ainoan kerran mäkiviikon kokonaiskilpailun.


title: Andreas Widhölzl

text: Ainoat arvokisavoittonsa Widhölzl on saavuttanut joukkuekilpailuissa. Oberstdorfin kisoissa 2005 hän voitti maailmanmestaruuden Itävallan joukkueessa sekä suur- että normaalimäen joukkuekilpailussa. Torinon 2006 olympialaisissa hypättiin vain yksi joukkuekilpailu, ja sitä Widhölzl oli Itävallan joukkueen mukana voittamassa.


title: Andreas Widhölzl

text: Ensimmäiset arvokisamitalinsa Widhölzl sai Naganon 1998 olympialaisissa, joissa hän voitti normaalimäen ja joukkuemäen pronssia. Seuraavana vuonna hän saavutti Ramsaun MM-kisoissa joukkuemäen pronssia. Ainoat 2000-luvun alkupuolen mitalinsa hän sai lentomäen MM-kisoissa, hopeaa henkilökohtaisessa kilpailussa Vikersundissa vuonna 2000 ja pronssia joukkuekilpailussa Planicassa vuonna 2004. Oberstdorfin ja Torinon joukkuevoittojen jälkeen hän sai vielä lentomäessä henkilökohtaisen MM-hopean Kulmissa vuonna 2006.


title: Andreas Widhölzl

text: Widhölzl ilmoitti maaliskuussa 2008 lopettavansa uransa. Seuratasolla Widhölzl edusti SC Fieberbrunnia.


title: Elinsiirto

text:
Elinsiirto tarkoittaa lääketieteellistä toimenpidettä, jossa potilaan kehoon siirretään kokonainen tai osittainen elin, joka on saatu joko luovuttajalta tai potilaan omasta kehosta. Elinsiirtoja suoritetaan vaikeimpien munuais-, maksa-, sydän- ja keuhkosairauksien hoidossa. Lisäksi niitä voidaan käyttää esimerkiksi palovammoissa (ihonsiirto), verisyövissä (luuytimensiirto) ja sarveiskalvon vioissa (sarveiskalvonsiirto). Elinsiirron jälkeen potilas joutuu yleensä käyttämään hylkimisenestolääkitystä, jotta potilaan immuunipuolustus ei hyökkäisi siirteen soluja vastaan.
Elinsiirtojen määrää rajoittava tekijä on yleensä pula luovuttajista. Luovuttajana toimii lähes aina aivokuollut henkilö. Poikkeuksen tähän muodostaa munuaisensiirto, jolloin luovuttajana voi toimia myös elossa oleva potilaan läheinen sekä erikoistapauksissa maksansiirto, jossa regeneraatiokykyinen maksa voidaan pilkkoa osiin ja siirtää toinen puolikas takaisin luovuttajalle ja toinen siirtoa tarvitsevalle. Myös luuydintä ja verta voi luovuttaa elävä henkilö. Suomessa SPR:n Veripalvelu ylläpitää veripankkia ja luuydinluovutusrekisteriä.


title: Elinsiirto

text: Luovuttajalla on yleensä oltava sama veriryhmä kuin saajalla, mutta aivan pienillä lapsilla edellytys ei ole enää ehdoton vaan veriryhmärajat ylittävä siirto voidaan tehdä pienille lapsille, joilla elistön vasta-ainetuotanto ei ole vielä kovin kehittynyt. Tästä hyötyvät erityisesti siirtosydäntä tarvitsevat pienet lapset, mutta siirto on onnistunut jopa viisivuotiaalle. Siirron saajalta poistetaan veriplasman vaihdolla vasta-aineita ja uusien vasta-aineiden muodostuminen estetään lääkkeillä. Lääkkeiden anto voidaan lopettaa muutaman kuukauden kuluttua.


title: Elinsiirto

text: Kun vierasta kudosta oleva elin siirretään ihmiselimistöön, immuunipuolustusjärjestelmä hyökkää sen kimppuun. Hyljintäreaktioita on olemassa kolmentyyppisiä.


title: Elinsiirto

text: Kiinteiden elinten siirrot edellyttävät yleensä elinikäistä hylkimisenesto- eli immunosuppressiolääkitystä. Lääkitys perustuu yleensä 2-3 lääkkeen samanaikaiseen käyttöön; yleisin yhdistelmä on kalsineuriinin estäjä (syklosporiini tai takrolimuusi), nukleotidisynteesin estäjä (atsatiopriini tai mykofenolaattimofetiili) ja glukokortikoidi (metyyliprednisoloni tai prednisoloni). Luun-, luuytimen- ja sarveiskalvonsiirroissa pysyvä immunosuppressiivinen lääkitys ei yleensä ole tarpeen.Elinsiirrot aloitettiin Suomessa munuaisensiirrolla vuonna 1964. Nykyään maassa tehdään vuosittain noin 150-190 munuaisensiirtoa, 50 maksansiirtoa, 30 sydämensiirtoa, yli 200 sarveiskalvonsiirtoa ja 125 luuytimen- tai veren kantasolujen siirtoa. Suomessa tehtyjen elinsiirtojen tulokset ovat kansainvälisesti mitattuna erittäin hyvätasoisia: munuaissiirteen saaneista elossa on viiden vuoden kuluttua 91 prosenttia, maksansiirtopotilaista 80–90 prosenttia ja sydänsiirtopotilaista noin 70 prosenttia. Toistaiseksi Suomessa ei siirretä haimaa tai ohutsuolta, vaikka molemmat ovat teknisesti mahdollisia. Vaikka elinten luovuttajien määrä Suomessa on muihin länsimaihin verrattuna ollut kohtuullinen, luovuttajista esimerkiksi munuaisen- ja maksansiirtoon on jatkuvasti pulaa. Keskimääräinen jonotusaika 2000-luvulla ensimmäiseen munuaisensiirtoon on ollut noin vuosi ja maksansiirtoon 45 päivää. Munuaisensiirtojen tarve kasvaa tulevaisuudessa, kun tyypin II diabeteksen esiintyvyys ja dialyysihoidon tarve lisääntyvät.


title: Elinsiirto

text: Vuonna 2014 Suomessa tehtiin useita ennätyksiä elinsiirroissa. Elinluovuttajia oli 120 ja elinsiirtoja tehtiin yhteensä 355. Uudet vuosiennätykset tehtiin myös munuaisensiirtojen (240 siirtoa), maksansiirtojen (59) ja haimansiirtojen (15) määrässä. Kaikki Suomen elinsiirrot tehdään pääkaupunkiseudulla HUS-sairaaloissa: munuaisen-, maksan-, sydämen- ja keuhkonsiirrot Meilahden sairaalassa ja lasten elinsiirrot Lastenklinikalla.


title: Elinsiirto

text: Elinsiirtotoiminnassa Suomessa noudatetaan "Lakia ihmisen elimien ja kudoksien lääketieteellisestä käytöstä" (101/2001). Lain mukaan kuolleelta ihmiseltä voidaan irrottaa elimiä ja kudoksia, jollei ole syytä olettaa, että vainaja eläessään olisi vastustanut sitä tai että hänen lähiomaisensa tai muu läheinen vastustaisivat sitä. Jos ihminen eläessään on antanut suostumuksensa elimien ja kudoksien irrottamiseen, toimenpide voidaan lain mukaan suorittaa lähiomaisen tai muun läheisen kiellosta huolimatta. Kuitenkin käytännössä lääkintähenkilöstö noudattaa usein lähiomaisten tahtoa ja jättää läheisten vastustuksesta elinsiirron suorittamatta, vaikka luovuttaja olisi siihen eläessään suostunut.


title: Elinsiirto

text: Jos henkilö toivoo, että hänen elimiään käytettäisiin siirteinä hänen kuolemansa jälkeen, hän voi esimerkiksi täyttää elinluovutuskortin.


title: DJ Nite

text: DJ Nite (oik. Kari Niiranen, s. 28. marraskuuta 1948, Kuopio) on ensimmäisiä suomalaisia DJ:ta eli tiskijukkia. Hän aloitti uransa vuonna 1968. 1970-luvulla hän tuli tunnetuksi persoonallisista esiintymisasuistaan ja hän kiersi muun muassa Danny-show’n ja Hurriganesin mukana.


title: Lae

text: Lae on Papua-Uuden-Guinean toiseksi suurin kaupunki, joka sijaitsee maan pohjoisrannikolla Huoninlahden pohjukassa lähellä Markham-joen suuta. Kaupungin asukasluku on vajaat 150 000. Se on Moroben maakunnan pääkaupunki ja maan teollinen keskus, jossa on muun muassa lasi- ja paperiteollisuutta. Kaupungin lähistöllä sijaitsee Nadzapin kansainvälinen lentoasema.


title: Lae

text: Laessa on myös maan suurin satama, josta viedään maan keskiosan ylänköalueilla tuotettua kahvia ja mineraaleja sekä puutavaraa. Maan merkittävimmän valtatien "Highlands Highwayn" päätepiste on Laessa. Kaupungissa on teknillinen korkeakoulu ("Papua New Guinea University of Technology"). Lae kehittyi voimakkaasti toisen maailmansodan jälkeen samassa tahdissa keskusylängön kanssa.


title: Ruotsalaiset

text: Ruotsalaiset ovat etninen ryhmä, joka asuttaa pääasiassa Skandinavian niemimaan itäosassa sijaitsevaa Ruotsin valtiota. Valtaväestö puhuu germaanisiin kieliin ja niiden skandinaaviseen haaraan luettavaa ruotsia. Ruotsin kielen puhujia on yli kahdeksan miljoonaa.


title: Ruotsalaiset

text: Ruotsin ruotsalaisia kutsutaan myös "riikinruotsalaisiksi" (), jotta heidät erotettaisiin muissa maissa asuvista ruotsinkielisistä ryhmistä, kuten suomenruotsalaisista.


title: Ruotsalaiset

text: Indoeurooppalainen kielimuoto levisi tai omaksuttiin Ruotsin alueelle luultavasti jo neoliittisella kaudella. Germaaninen kieli kehittyi pronssikauden ja varhaisen rautakauden kuluessa. Itäskandinaavinen väestö ei muodostanut kuitenkaan vielä esihistoriassa yhtenäistä etnistä kokonaisuutta. ”Svealaisten” () heimo mainitaan jo Tacituksen "Germania"-teoksessa vuonna 97, mutta nimi lienee tässä vaiheessa tarkoittanut vain yhtä Keski-Ruotsin alueella asunutta ihmisryhmää. Etelä-Ruotsin tasankojen asukkaita kutsuttiin gööteiksi: tämä nimi tunnetaan erilaisissa kirjoitusmuodoissa 500-luvulta lähtien. Lähteissä tavataan monia muitakin heimo- ja paikallisyhteisöjen nimiä.


title: Ruotsalaiset

text: Yhtenäinen Ruotsin kuningaskunta muodostui 1100- ja 1200-lukujen kuluessa, mutta se oli alueeltaan vielä hyvin erilainen kuin nykyinen, eikä varsinaisesta kansallistunteesta voitu vielä puhua. Monet Ruotsin nykyisistä maakunnista kuuluivat Tanskalle ja Norjalle siirtyen Ruotsin valtaan vasta 1600-luvun suurten sotien seurauksena. Tämän jälkeen niiden asukkaita alettiin vähitellen pitää ruotsalaisina.


title: Ruotsalaiset

text: Ruotsalaiseen väestöön on vuosisatojen kuluessa sulautunut paljon suomalaisia ja saamelaisia aineksia, kuten niin sanotut metsäsuomalaiset.


title: Ruotsalaiset

text: Nykyisin Ruotsissa asuu suuri määrä maahanmuuttajia (noin 15 % väestöstä), joiden suhde ruotsalaiseen identiteettiin on mutkikas. Joskus käytetään termiä "nysvenskar" eli ”uusruotsalaiset”.


title: Ruotsalaiset

text: Suomenruotsalaiset ovat Suomessa asuva, ruotsin kieltä puhuva väestöryhmä. Suomenruotsalaisuuteen yhdistetään usein mielikuva suomenruotsalaiseen perheeseen syntymisestä ja Suomessa kasvamisesta, joten Suomeen siirtyneitä ruotsalaisia maahanmuuttajia ei pidetä suomenruotsalaisina. Suomessa syntyneistä Suomen asukkaista ruotsinkielisiksi rekisteröityjä oli vuoden 2007 lopussa 287 339 henkilöä. Koko Suomen väestöstä oli vuoden 2007 lopussa ilmoitettu ruotsinkielisiksi 289 951 henkeä (5,44 %). Lisäksi Ruotsissa asuu arviolta 60 000 suomenruotsalaista.


title: Ruotsalaiset

text: Viroon syntyi ruotsinkielinen vähemmistö viimeistään keskiajalla. Viro oli Ruotsin omistuksessa vuosina 1558–1710, jolloin siellä asui noin 12 000 ruotsalaista. Kun alue luovutettiin Venäjälle, olot vaikeutuivat. Tuhat ruotsalaista pakkosiirrettiin Gammalsvenskbyhyn nykyisen Ukrainan alueelle. Viron itsenäistyttyä vuoden 1934 laskennan mukaan Virossa asui 7 641 ruotsalaista, mikä teki heistä maan kolmanneksi suurimman vähemmistön. He asuivat lähinnä Tallinnassa ja Viron saaristossa. Toisen maailmansodan aikana lähes kaikki heistä muuttivat sotaa pakoon Ruotsiin, ja nykyisin vain noin 300 vironruotsalaista asuu Virossa. Jotkut vironruotsalaisten jälkeläiset ovat nykyisin kiinnostuneet vanhempiensa kotimaasta ja ovat ostaneet kesämökkejä Virosta.


title: FlyLAL

text: flyLAL (aikaisemmin Lithuanian Airlines) oli Liettuan kansallinen lentoyhtiö. Yhtiö perustettiin vuonna 1991, kun Liettua itsenäistyi Neuvostoliitosta. Yhtiö lopetti kannattamattomana lentonsa 17. tammikuuta 2009.


title: FlyLAL

text: Yhtiön tilauslentotoiminta erotettiin vuonna 2008 omaksi yhtiökseen, joka jatkaa toimintaa nimellä Small Planet Airlines.


title: FlyLAL

text: flyLAL käytti toimintansa aikana seuraavia konetyyppejä:


title: Periodi

text: Periodi on yleisesti ajanjakso tai jakso, joka voi tarkoittaa seuraavia asioita:


title: Steve Reich

text: Stephen (Steve) Michael Reich [raiš] (s. 3. lokakuuta 1936 New York) on yhdysvaltalainen minimalistisen musiikin säveltämisen pioneereja. Hän on itse etääntynyt minimalismista.


title: Steve Reich

text: Musiikillisiksi esikuvikseen Reich on maininnut Igor Stravinskin, J. S. Bachin, John Coltranen ja bebopin. Eräänä taustavaikuttajana oli myös Arnold Schönbergin osoittama vastenmielisyys perinteistä harmoniaa, rytmiä ja melodiaa kohtaan: Reich ja muut minimalistit asettuivat puolestaan vastustamaan Schönbergin estetiikkaa.


title: Steve Reich

text: "The Guardian" on todennut Reichin kuuluvan niihin harvoihin, jotka ovat kääntäneet musiikinhistorian suuntaa. Seppo Heikinheimon mukaan Reich on kuitenkin säveltäjänä "pelkkä tuhertaja", jonka musiikin sanomana on "kauhistuttava henkinen tyhjyys".


title: Steve Reich

text: Tammikuussa 2007 Reich valittiin Polar Music -palkinnon vastaanottajaksi yhdessä Sonny Rollinsin kanssa. Vuonna 2009 hänelle myönnettiin musiikin Pulitzer-palkinto teoksesta "Kaksoissekstetto".


title: Steve Reich

text: Reich on vieraillut Suomessa vuosina 1985 ja 2015.


title: Amplitudi

text: Amplitudi eli värähdyslaajuus ilmaisee värähdysliikkeen laajuutta. Värähtelyn ääripisteiden etäisyys toisistaan jaettuna kahdella on amplitudi. Jos esimerkiksi jännite vaihtelee välillä 200–300 volttia, sen vaihtelun amplitudi on ylemmän ja alemman jännitteen erotus jaettuna kahdella eli 50 volttia. Ääni on sitä voimakkaampi, mitä suurempi ääniaaltojen amplitudi on.


title: Amplitudi

text: Matemaattisesti esimerkiksi sinimuotoisen liikkuvan aallon korkeus "y" voidaan ilmaista ajan "t" ja paikan "x" funktiona amplitudin avulla:


title: Amplitudi

text: missä "A" on amplitudi, "k" on kulma-aaltoluku, "ω" on kulmataajuus ja "θ" on aallon vaihe pisteessä ("x = 0, t = 0").


title: Amplitudi

text: Tähtitieteessä amplitudi on kirkkaudeltaan muuttuvan tähden valonvaihtelun suuruus. Jos esimerkiksi tähden kirkkaus vaihtelee välillä 4 – 11, sen valonvaihtelun amplitudi on 7 magnitudia.


title: Amplitudi

text: Kvanttimekaniikassa hiukkasiin liittyy aaltofunktio, jota kuvaa Schrödingerin yhtälö. Amplitudi on yleensä kompleksiluku. Sitä sanotaan todennäköisyysamplitudiksi, koska sen itseisarvon neliö osoittaa todennäköisyyden sille, että hiukkanen on tietyllä alueella.


title: Joke Linnamaa

text: Jouko ”Joke” Linnamaa on suomalainen DJ sekä TV-/radiotoimittaja ja -juontaja. 1970-luvulla Linnamaa kiersi muun muassa Hurriganesin kanssa 1975–1980 sekä oli television "Iltalintu" (Mainos-TV) ja "Iltatähti" (TV2) -ohjelmissa. Vuonna 1980 hän siirtyi Yleisradion musiikkitoimittajaksi ja sieltä Radio Ykköseen (1985–1995). Sitä seurasivat U103, Sävelradio ja Sport FM. Vuonna 2005 Linnamaa toimi myös Nelosen MotoGP-lähetysten selostajana.


title: Joke Linnamaa

text: Linnamaa tunnetaan myös lempinimellä ”Stadin Säkki”.


title: Ferdinand de Lesseps

text: Ferdinand de Lesseps (19. marraskuuta 1805 – 7. joulukuuta 1894) oli ranskalainen diplomaatti, joka sai aikaan Suezin kanavan rakentamisen.


title: Ferdinand de Lesseps

text: Lesseps sai ajatuksen Välimeren ja Punaisen meren yhdistämisestä kanavalla jo vuonna 1832, mutta sai rakennusluvan vasta 1856. Suezin kanava vihittiin käyttöön 1869, ja kymmentä vuotta myöhemmin Lesseps aloitti Panaman kanavan rakennusprojektin johtajana, mutta joutui vetäytymään hankkeesta pian poliittisten ja taloudellisten syiden vuoksi.


title: Ernst Lindelöf

text: Ernst Leonard Lindelöf (7. maaliskuuta 1870 Helsinki – 4. kesäkuuta 1946) oli suomalainen matemaatikko ja Helsingin yliopiston matematiikan professori vuosina 1903–1938. Hän oli funktioteorian ja differentiaaliyhtälöiden tutkija, joka perusti kansainvälisesti merkittävän suomalaisen funktioteorian koulukunnan. Ernst Lindelöf väitteli tohtoriksi Helsingin yliopistossa matematiikasta 1893 ja hänen väitöskirjansa nimi oli "Sur les systèmes complets et le calcul des invariants différentiels des groupes continus finis". Hänen oppikirjansa ("Johdatus korkeampaan analyysiin" 1912, "Johdatus funktioteoriaan" 1917 ja "Differentiali- ja integraalilasku ja sen sovellukset" 1918–1946) ovat edelleen käytössä.


title: Ernst Lindelöf

text: Suomen matemaattinen yhdistys jakaa vuosittain parhaan matematiikan pro gradun tai diplomityön tekijälle Ernst Lindelöf -palkinnon. Picardin-Lindelöfin lause on nimetty Charles Émile Picardin ja Lindelöfin mukaan.


title: Ernst Lindelöf

text: Lindelöfin isä oli Helsingin yliopiston matematiikan professori ja Suomen matemaattisen yhdistyksen perustanut Lorenz Lindelöf ja äiti Gabriela Krogius. Perheessä oli Ernst Leonardin lisäksi kuusi lasta: Uno, Anna Maria, Carl Arvid, Ester Elisabeth, Tyra Gabriela ja Ella Amalia. Lindelöfin sisko Anna Maria solmi avioliiton suomalaisen kirurgin Frans Ali Krogiuksen kanssa.


title: Ernst Lindelöf

text: Helsingin yliopiston Lorenz Leonard Lindelöfin yliopistollinen stipendirahasto perustuu Ernst Lindelöfin lahjoitukseen vuodelta 1908.


title: Akmeismi

text: Akmeismi (kreikan sanasta akme = kärki, huipentuma) on runouden koulukunta, joka syntyi Venäjän avantgarden kaudella 1900-luvun alussa. Venäläiset runoilijat Sergei Gorodetski, Nikolai Gumilov, Anna Ahmatova ja Osip Mandelstam perustivat suuntauksen symbolismin vastapainoksi Pietarissa. Akmeismin esiinnousun merkkipaaluina voidaan pitää Gorodetskin ja Gumilovin vuonna 1911 perustamaa "akmeistista" runoilijakiltaa ja Mandelstamin vuonna 1913 julkaisemaa manifestia "Akmeismin aamu". Koulukunnan syntyä oli kuitenkin enteillyt jo runoilija ja säveltäjä Mihail Kuzminin vuonna 1910 kirjoittama kirjallisuusesteettinen essee (). Akmeismin perustajiin ja keskeisiin edustajiin luetaankin tavallisesti myös Kuzmin.


title: Akmeismi

text: "Akmeismi" tähtää runokielen yksinkertaisuuteen ja konkreettisuuteen. Akmeistit tähtäävät näin ollen symbolisteja vastaan teesillä "asioista kirjoittaminen niiden oikeilla nimillä".


title: Hiironen

text: Hiironen on Oulun kaupunginosa Kaukovainion suuralueella. Kaupunginosaa rajaa pohjoisessa Kaukovainio ja Poikkimaantie, idässä Urheilupuisto, etelässä Oulu–Kontiomäki-rautatie ja lännessä Pohjantie (valtatie 4). Asukkaita alueella on noin 2 000.


title: Hiironen

text: Hiironen oli alkujaan pääasiassa kerrostaloja käsittävä kaupunkimainen asuinalue noin kolme kilometriä Oulun keskustasta etelään, mutta viimevuosina alueelle on ryhdytty rakentamaan myös parempitasoisia pientaloja. Alue tulee jatkossa kasvamaan Tahkokankaan ja rautatien väliselle alueelle. Alueen palveluita ovat yksityinen päiväkoti, Lidl-päivittäistavarakauppa, huoltoasema, autokatsastus ja pizzeria. Pohjola sairaala on vastikään alueelle avattu yksityissairaala. Varsinaisen Hiirosen kaupunginosan eteläpuolella on lisäksi Tahkokankaan palvelukeskus, joka toimii Pohjois-Pohjanmaan sairaanhoitopiirin (PPSHP) alaisuudessa.


title: Hiironen

text: Hiirosta ryhdyttiin rakentamaan Kaukovainion kupeeseen Poikkimaantien toiselle puolelle 1990-luvulla. Rakentaminen jatkuu edelleen. Aikaisemmin Hiironen oli metsää, jonka keskellä kohosi ainoastaan Rautaruukin pääkonttori.


title: Hiironen

text: Hiirosen ulkoilupuisto sijaitsee Kaupunginojan varrella. Puistossa on muun muassa


title: Kunming

text: Kunming (, pinyin: Kūnmíng) on Yunnanin maakunnan pääkaupunki Kiinassa. Kaupunki sijaitsee ylätasangolla noin 1 900 metrin korkeudessa. Kunming on suojaisessa laaksossa, jota suojaa kolmelta suunnalta vuoret ja pohjoisesta Dianjärvi. Asukkaita Kunmingissa oli vuonna 2015 6,68 miljoonaa.


title: Kunming

text: Kunming oli tärkeä väliasema eteläisen silkkitien varrella. Kaupungin kautta kulki Kiinan ja Vietnamin välinen rautatie. Liittoutuneet käyttivät kaupungin kautta kulkenutta Burman tietä toisessa maailmansodassa huoltoreittinä.


title: Kunming

text: Dianjärven ympäristössä on ollut ihmisasutusta jo 30 000 vuotta sitten. 200-luvulla eaa. Chu-valtion alueelta Jangtsejoen keskijuoksulta saapunut Zhuangqiao perusti seuraajineen Dianjärven ympäristöön Dianin kuningaskunnan. Vuonna 109 eaa. läntisen Han-dynastian hallitsija Wun valtakaudella Dianin kuningaskunnasta tuli osa Han-dynastian alueita Yizhoun prefektuurin nimellä. Alue oli tuolloin tärkeä liikenteen solmukohta, joka yhdisti Kiinan sisämaata silkkitien eteläiseen haaraan. Sui-dynastian kaudella kaupunki tunnettiin nimellä Kunzhou ja 700-luvulta eteenpäin alueen kuuluessa Nanzhaon ja Dalin kuningaskuntiin kiinalaiset tunsivat sen nimellä Tuodong. Nykyisen nimensä se sai vuonna 1275, kun mongolitaustainen Yuan-dynastia teki siitä Yunnanin maakunnan pääkaupungin. Monet historioitsijat pitävät Kunmingia Marco Polon Yachi-nimellä kutsumana kaupunkina.


title: Kunming

text: Kunming oli pitkään kahden tärkeän kauppareitin risteyspaikka, länteen Daliin ja Burmaan ja etelään Mengzijoen kautta Punaisellejoelle ja Kaakkois-Aasiaan. Maailmalle kaupunki avautui varsinaisesti kuitenkin vasta 1906-10, jolloin valmistui rautatie tuolloin Ranskan siirtomaa Vietnamissa sijainneelle Hải Phòngin satamalle. Vuonna 1908 Kunming avattiin ulkomaankaupalle ja 1930-luvulla sen kasvu kiihtyi entisestään, kun kaupunkiin rakennettiin ensimmäiset sinne johtavat maantiet Chongqingistä ja Guiyangista. Kiinan–Japanin sodan sytyttyä vuonna 1937 suuri määrä kiinalaisia pakeni maan lounaisosiin ja heidän mukanaan tuotiin tehtaita turvaan japanilaisilta pommikoneilta. Tehtaiden ohella kaupunkiin evakuoitiin myös yliopistoja ja muita korkeakouluja. Kiinan sisällissodan jälkeen Kunming kehittyi nopeasti teollisuuden keskukseksi, jollaisena se jäi merkitykseltään Lounais-Kiinassa vain Chongqingin taakse.


title: Kunming

text: Kumning on prefektuuritason kaupunki, joka jakautuu piirikuntatasolla 14 osaan (kuuteen kaupunkipiiriin, yhteen piirikuntatason kaupunkiin, neljään piirikuntaan ja kolmeen autonomiseen piirikuntaa).


title: Kunming

text: Kunmingista on rautatieyhteys Guiyangiin, Chengduun, Nanningiin ja Vietnamiin. Kaupunkiin kulkee myös neljä merkittävää Kaakkois-Kiinan moottoritietä. Kunming Changshuin kansainväliseltä lentoasemalta lähtee säännöllisesti lentoja Kiinan suurimpiin kaupunkeihin ja ulkomaille.


title: Kunming

text: Kunmingissa toimii useita eri yliopistoja, lääketieteellisiä ja teknisiä kouluja sekä tiedelaitoksia. Joitakin näistä ovat vuonna 1922 perustettu Yunnanin yliopisto, vuonna 1925 perustettu tiede- ja teknologiayliopisto ja Yunnanin maatalousyliopisto, joka on toiminut omana laitoksenaan vuodesta 1958.


title: Kunming

text: Vuonna 2017 Kunmingin bruttokansantuote oli 396,8 miljardia renminbia (yuan, CNY), mikä teki henkilöä kohden 59 656 CNY. Vuonna 2015 teollisuuden osuus bruttokansantuotteesta oli 26 % ja suurin talouden ala oli palvelusektori, jonka osuus oli 55 %. Kaupungin teollisuuden aloihin kuuluvat esimerkiksi tupakka-, metalli-, kone-, elektroniikka- ja lääketeollisuus. Metalliteollisuus tuottaa pääasiassa kuparia, lyijyä ja sinkkiä, sekä rautaa ja terästä. Kaupungissa tuotetaan myös sähkölaitteita ja autoja. Tupakkateollisuudesta ja ruuanjalostuksesta tuli merkittäviä teollisuuden osa-aloja 1980-luvun jälkeen. Palvelualan tärkein osa-alue on turismi. Lähistön merkittävimmät matkailukohteet ovat Dianjärvi ja kivimetsä.


title: Estonian Air

text: Estonian Air oli Viron kansallinen lentoyhtiö, joka lensi reitti- ja tilauslentoja eri puolille Eurooppaa. Yhtiö perustettiin 1. joulukuuta 1991 ja sen solmukohtana ja kotikenttänä toimi Tallinnan lentoasema. Lentoyhtiö ilmoitti 7. marraskuuta 2015 lopettavansa välittömästi kaiken toimintansa ja hakeutuvansa konkurssiin. Toiminnan lopettamisen taustalla oli Euroopan Unionin komission päätös siitä, että Viron valtion tulee periä takaisin Estonian Airille vuosina 2010–2014 maksetut laittomat valtiontuet.


title: Estonian Air

text: Yhtiö perustettiin 1. joulukuuta 1991, hieman Viron itsenäistymisen jälkeen. Yhtiö aloitti viidellä 72-paikkaisella Tupolev Tu-134 -koneella ja neljällä 26-paikkaisella Jakovlev Jak-40 -koneella, jotka Viron valtio peri Neuvostoliitolta. Nämä koneet olivat erittäin meluisia ja saastuttavia. Vuonna 1992 Estonian Air liittyi IATAn täysjäseneksi ja vuonna 1995 yhtiö hankki käyttöönsä kaksi Boeing 737-500 -mallista lentokonetta korvaamaan osan vanhoista venäläisistä koneista. Lentoyhtiö yksityistettiin osittain vuonna 1996 myymällä 49 % tanskalaiselle Maersk Airille. Yhtiö jatkoi hankintojaan samana vuonna vuokraamalla viisi Fokker 50 -konetta, joista kaksi yhtiö sai heti käyttöön ja kolme myöhemmin. Koneilla korvattiin loput venäläisvalmisteiset lentokoneet. Seuraavana vuonna yhtiö aloitti kanta-asiakasohjelmansa, Blue Starin, ja yhtiö allekirjoitti sopimuksen yhteistyöstä AVISin autonvuokrauspalvelun kanssa. Vuonna 1997 yhtiö teki pitkän aikavälin sopimuksen SAS:n kanssa. Samana vuonna Estonian Air teki myös code sharing -sopimuksen Latvian kansallisen lentoyhtiön, airBalticin, kanssa reitistä Tallinna–Riika. Seuraavana vuonna yhteistyö SAS:n kanssa astui voimaan ja Estonian Air siirtyi käyttämään EuroBonus-kanta-asiakasohjelmaa.


title: Estonian Air

text: Syyskuun 2001 terrori-iskujen vuoksi yhtiö lakkautti liikenteen kolmeksi päiväksi vedoten siihen, että yhtiö ei ole saanut tarpeeksi sotakorvaustakuita valtiolta. Yhtiölle oli luvattu takuita vain noin 50 miljoonan yhdysvaltain dollarin arvosta. Estonian Airille oli aiemmin luvattu takuut miljardiin dollariin. Yhtiö vaati kuitenkin kuuden miljardin dollarin takuita vedoten muiden eurooppalaisten lentoyhtiöiden takuusummiin. Tämä summa olisi ollut Viron valtiolle erittäin suuri, sillä vuoden 2001 vuosibudjetin loppusumma oli vain 13 miljardia dollaria. Yhtiön matkustajat ohjattiin toisten yhtiöiden koneisiin, kunnes reittiliikenne jatkui jälleen normaalina.


title: Estonian Air

text: Vuonna 2003 SAS Group osti Maersk Airin 49 % Estonian Airin osakkeista. Samalla Estonian Airin vuokrasopimukset Fokker 50 -koneista päättyivät ja yhtiö palautti koneet takaisin omistajilleen. Estonian Airilla oli nyt yhteensä kaksitoista kohdetta Tallinnasta; Tukholma, Kööpenhamina, Lontoo, Hampuri, Kiova, Moskova, Vilna, Frankfurt, Pariisi, Berliini, Oslo ja Amsterdam sekä Bryssel ja Riika, joista ensin mainittuun kohteeseen lennettiin SAS:n vuorolla ja jälkimmäiseen kohteeseen airBalticin vuorolla Tallinnasta. Vuonna 2005 yhtiö sai IOSA-sertifikaatin. Samana vuonna yhtiön palveluja oli käyttänyt yhteensä neljä miljoonaa matkustajaa. Vuonna 2006 yhtiö otti käyttöönsä ensimmäisen Boeing 737-500 -mallisen koneensa. Vuoden 2007 kuluessa yhtiö sai käyttöönsä loputkin Boeing 737-500 -koneensa. Lisäksi yhtiö perusti alueellisen tytäryhtiön, Estonian Air Regionalin, joka aloitti syksyllä toimintansa.


title: Estonian Air

text:
Estonian Airin liikevaihto oli vuonna 2007 1 380,9 miljoonaa Viron kruunua. Yhtiö teki 52 miljoonaa kruunua tappiota. Syyksi ilmoitettiin Estonian Air Regionalin toiminnan käynnistäminen ja ratkaisuksi puolestaan ehdotettiin budjetin rajua leikkaamista.
Talousahdinko, kalliit lentoasemamaksut (esimerkiksi Riiassa) ja kova kilpailu ovat ajamassa Estonian Airia kohti halpalentoyhtiöksi muuttumista. Samoista ongelmista kärsi muun muassa airBaltic.


title: Estonian Air

text: Yhtiön palveluja käytti vuoden 2007 puolella yhteensä 745 600 matkustajaa. Estonian Airin palveluksessa oli 406 työntekijää vuonna 2006.


title: Estonian Air

text: Vuoden 2005 jälkeen Estonian Air tuotti tappiota joka vuosi. Vuonna 2010 yhtiön osakepääomaa ja vararahastoa alennettiin kertyneiden tappioiden määrällä, minkä jälkeen Viron valtio ja SAS sijoittivat yhtiöön uutta pääomaa. Näiden toimenpiteiden seurauksena Viron valtio omisti yhtiöstä 90 % ja SAS 10 %.


title: Estonian Air

text: Reitillä Tallinna–Helsinki–Tallinna Estonian Air teki yhteistyötä Finnairin kanssa vuosina 1996–1999, kunnes Finnair perusti tytäryhtiön, Aero Airlinesin, joka kilpaili Estonian Airin kanssa aina vuoteen 2007. Estonian Air lopetti lennot Helsinkiin tammikuussa 2013. Nykyisin reitillä operoi vain Nordic Regional Airlines.